Zaborrak irensten segitzera - Goierriko Hitza : Goierriko Hitza\nZaborrak irensten segitzera\nHaserrea, ezinegona eta ezina. Kezkarekin batera. Sentimendu horiek azaleratu dira Goierriko hiru herriren bueltan berriro, 45 urteren ondoren. Gipuzkoako zaborraren %63 Mutiloako ...\nHaserrea, ezinegona eta ezina. Kezkarekin batera. Sentimendu horiek azaleratu dira Goierriko hiru herriren bueltan berriro, 45 urteren ondoren. Gipuzkoako zaborraren %63 Mutiloako lurretan dagoen Lurpe zabortegira ekarriko du GHK?Gipuzkoako Hondakinen Kontsortzioak, udatik aurrera —uztaila, azken berrien arabera—. Urtean 102.000 tona, hurrengo hiru urteetan (2017, 2018, 2019), oraingoz. Zubietako errauste planta «eraiki arte».\nZabortegi handi publikoen aroa bukatu zen, eta zabortegi pribatuena hasi da orain. Lurpe Cespa Gestion de Residuos enpresarena da, eta hark kudeatzen du. Cespa, hein berean, Ferrovial eraikitzailearena da, zerbitzuen atalekoa. GHK-k urtean 24 milioi euro ordainduko dizkio, esleipenaren arabera. Horrez gain, industri hondakin inerteen isurtegi izaten ere jarraituko du, orain arte bezala.\nAldatuko ez dena egitate bat da: Goierrik segiko du Gipuzkoaren zaborraren parte handi bat jasotzen. Orain, gainera, sosik ikusi gabe; Sasieta Mankomunitatearentzat —Goierriko 22 udalek osatzen dute— diru iturri bat bazen, txar-txarrean. Udalek nabarituko dute hori, eta, ondorioz, zergak eta tasak ordaintzen dituzten herritarrek. 2016an, Goierriko etxebizitza bakoitzak batez beste 119,69 euro ordaindu zuen zaborraren tasa; aurten, 124,57 euro.\nGHK-k Gipuzkoako hondakinak Mutiloara ekarriko zituen erabakia 2016ko irailaren 28an jakinarazi zuen, 10 lerroko prentsa ohar batean. Ez da batere gustatu eskualdean, inongo sektoretan. Eragina jasango duten inguruko hiru herriek —Mutiloa, Gabiria, Ormaiztegi— erreakzionatu zuten lehenbizi. Goierri Birzirik plataformak batu zituzten indarrak, eta hark landutako mozioa (birziklapena bultzatzeko eta zabortegirik ez irekitzeko eskatzen du) Goierriko hainbat udalek egin dute bere.\nObrak hasi ditu Cespak\nCespak martxoaren 16an jaso zuen Mutiloako Udalaren «halabeharrezko» baimena. Juridikoki behartuta zegoela adierazi eta gaitzetsi zuen udalak. Gorako erakundeen —diputazioa, jaurlaritza— bedeinkapena bazuen zabortegiak, eta aurkakotasunik aurkeztu ezinik, Mutiloak ezin izan zion eutsi ezezkoari.\nCespa ari da obrak egiten. Enpresaren Bilboko delegatu Roberto Manterolak ez du xehetasun askorik eman gaiaz: «Gu agindu digutena egiten ari gara, GHK-ren kontratuan sinatutakoa. Proiektua Mutiloako Udalak dauka. Dagokion lizentzia ordainduta dago, eta obrak hasi ditugu», desenkusatu da.\nManterolak dioenez, eta Mutiloako alkate Iñaki Ugalde alkateak baieztatu du, Lurpen lehengoaz gain ez dute lur gehiago hartuko, Gipuzkoako hiri hondakinentzat. «Sailak lehengoak dira. Oraingo obra berria lehen zegoen barrutian egingo da».\nEz du bolumenaren daturik eman. 2006an, Lurpe egokitu zutenean, 3 milioi kuboren ahalmena zeukala esan zuten. Proiektuaren arabera, 340 metroko kotatik gora ezingo dute zaborra pilatu. Lierniko mendate-gaina 326 metrora dago.\nLehengo barrutian, hiri hondakinak botatzeko «zelda» berria eraikitzen ari dira, orain. Industri hondakinengandik bereiz sartu behar dira, «aparteko eremu batean». Azpialdea iragazgaiztu beharra daukate, eta lixibiatuen hartuneak egin.\nDatuak «informazio publiko» direla errepikatu du Manterolak, gogaituta. «Mutiloako Udalean daude. Galderez josten ari zarete. Jendea gai honen kontra jarri da. Inguruko udalekin hitz egin dugu, proiektu guztiak aurkeztu ditugu alde guztietan, denak legeztatuta daude, Mutiloako udaletxean aurkeztuak eta Mutiloako Udalaren oniritziarekin».\nEperik ez du aipatu Manterolak. GHK-k uztaila iradoki zuen. Mutiloako alkateak argitu du, hondakinak hartzeko hiru urteko epea, egokitzapen obra «bukatzen den momentutik» hasiko dela kontatzen. «Zaborra botatzen orduan hasiko direla suposatzen dut», dio Iñaki Ugaldek.\nZaborra bueltan atzera\nZabortegira bidean garraio kamioi bat, Ormaiztegin. Egunean 121 igarotzen dira. / A. Maiz\nGipuzkoako zabortegitzat Lurpe izendatzearekin, beste galdera bat ere erne da Goierrin: zergatik ezin zuen Sasietak segi? 2015eko azaroaren 23ko bilkuran erabaki zuen Mankomunitateko asanbladak behin betiko ixtea. Artean %10eko edukiera bazeukan. Baimen aldetik, ordea, agortua zen bidea.\nSasieta Mankomunitatearen lehendakari Aitor Aldasorok lehenik argitu du Mutiloako Lurpe zabortegiaren afera ez dutela landu: «Esan genuen erabaki hori Sasietaz gaindikoa dela, eta hemen sesiorako besterik ez dela. Ez dugu ezer irabaziko, eta galtzekoa besterik ez».\nHori horrela, bere erabaki pertsonala eman, eta Gipuzkoako hondakinak Lurpera ekartzeak «haserretu» egin zuela dio. «Sasietan Gipuzkoako osoarekiko solidario izaten 25 urtez aritu gara, eta orain berriz zaborra hona ekartzea… Ez da gustukoena», dio Aldasorok.\nBi koska ikusten dizkio auziari: bat, «garestiena» zaborraren garraioa denez, lehiaketa Gipuzkoako zabortegi batek irabaztea logikoa zela, «gertutasun printzipioagatik». «Aurreko legegintzaldian ez zen lortu irtenbide bat ematea, Bildu zegoenean [Diputazioan], eta orain erraustegia planteatu da. Hori egin arte, zaborra norabait bidali behar da. Gipuzkoari tokatzen zaio Gipuzkoan tratatzea».\nEta, bi: «Mutiloak zabortegi bat daukala. Mutiloak bere lurretan baimentzen duen heinean, eta libre da zabortegi bat baimentzea, arrisku hori daukagu. Orain arte Beasainek baimendu du Sasieta egotea, nahi edo ez nahi. Orain, Mutiloak. Azkenean, ondorio bat da. Hainbat urtetan ez gara gai izan gipuzkoarrok zaborrei irtenbide bat emateko, eta horren ondorio da kontua muturrera eraman dugula».\nSasietan aukerarik ez\nAldasororen irudiko, Sasietak ezin zuen jarraitu. «2011ko maiatzean jaurlaritzako Ingurumen Sailetik esan zitzaion Sasietari neurri batzuk hartu beharra zeuzkala, baldin eta irekita mantendu nahi bazuen. Egin ziren azterketa batzuk, eta saiatu ziren irekita mantentzen, baina 2014an behin-behinekoz ixtera behartu zuten, Europako auditoria bat eginda. Itxi ezean, isun mordoa zetozen», azaldu du Aldasorok.\nHartu beharreko neurri bat zabortegia iragazgaiztea zen. «%90 beteta zegoen. Ez zegoen aukerarik, teknikoki».\nHala, 2015ean behin betiko ixtea erabaki zuen Sasietak. Baina Aldasorok gogoratu du 2009an handitu egin zela zabortegia, San Markos itxi zelako. «Solidaritatea esaten dudanean, Gipuzkoako zaborrak jasotzeko Sasieta handitu genuela 2009an esaten ari naiz. 25.000 tonatik gora jasotzen aritu gara urtean Tolosaldeko, Arrasate inguruko eta Donostialdeko zaborrekin. Eta oraindik Mutiloara…? Baina nik zer esan behar diot Mutiloari, lizentziarik ez emateko? Beasain urtetan ematen aritu denean, eta gipuzkoar bezala irteerarik ez daukala ikusten dudanean».\nSasietako lehendakariaren aburuz, Lurpera hiri hondakinak ekartzea gehien jasango duena Ormaiztegi izango da. Gaur egun, isurtegirantz 121 kamioi pasatzen dira. «Gero 12 kamioi gehiago izango dira: 133. Batez ere, kamioien trafikoa jasango duena Ormaiztegi izango dela.\nUsainak-eta, Gabiriak eta Mutiloako parte batek litekeena da, seguru. Pentsatzen dut Sasietagatik jasan duguna beste izango dela».\nKaltetua izango dela ziur dagoena, Bekoerrota aterpetxeko nagusi Agustin Galabide da. Gabiriako lurretan dago aterpea eta eraiki berri dituen 9 bungalow turistiko, zabortegiko ataritik 60 metrora: «Ni kaltetua izango naiz. Joango al litzateke inor oporretara atzean usaina darion zabortegi bat daukan apartamentu turistiko batzuetara? Inor ez; ezta neroni ere», dio Galabidek.\nOrain arte, industri hondakin bizigabeen isurtegiarekin, hainbestean moldatu da. «Izan dira errekara isurketa batzuk. Baina, bestela, hemen ez dugu behin ere ez usainik, ez beste ezer nabaritu. Hala ere, izan ditugu kasuak bezeroek tokia erreserbatu, eta argazkietan isurtegia ikusi ondoren ezeztatutakoak. Orduan ez zegoen halako usainik eta zabor zikinik. Beraz, pentsa zer datorkigun».\nInor ez zaio zuzendu ez Gipuzkoako Foru Aldunditik, ez GHKtik, nahiz eta Gipuzkoa berdea-rekin bat datorren turismo aktibitatea garatzen duen: «Inor ez. Udaletxeetara ere ez dira etorri, eta niregana etorriko dira!», dio ironiaz.\nBekoerrota aterpetxeaz gain, Lierni ere zuzenean oso kaltetua izango dela ohartarazi du.\nObra txikietako hondakindegitik Gipuzkoako zabortegi izatera\nMutiloako udal barrutian bazen Palanka deituriko baserri bat. 1970eko hamarkadan, obretako hondakinak botatzeko lurrak eskuratu zituen haren inguruan Ezkizu enpresak, eta urtetan han bota zituzten.\n1994an Escombrera Lurpe SL enpresa sortu zuten. 1998an Cespa Gestion de Residuos enpresak hartu zuen hondakindegia, eta isurtegi kontrolatu bihurtu zuen.\n2006ko urriaren 19an hasi zuen bigarren aroa, «industriako hondakin bizigabeak eta ez arriskutsuak hartuko zuen isurtegi bihurtuta. 7,2 milioi euro inbertitu zituen Cespak (Ferrovial taldeko zerbitzuen atalekoa da), eta 3 milioi metro kuboko edukiera zuen: Arriarango urtegiaren adinako bolumena.\n2010ean, Zubietan eraikitzeko asmoa zuten erraustegiko zepa-hondarrak Lurpe isurtegira eramango zituztela zabaldu zen:?urtean 70.000 tona eskoria. Eusko Jaurlaritzak, 2002an amiantoa botatzeko baimena eman zion Lurperi. EAEn beste hiru isurtegi izendatu zituen. 2016ko otsailean, jaurlaritzak hondakin mota gehiago kudeatzeko baimendu zuen.\nUgaran bailara proiektu askoren lekuko kokaleku izan da historian\nArtikulua irakurtzeko klikatu testuan


EH Bildu Nafarroa talde parlamentarioa zuzendaritza politikoarekin bildu da ikasturte berriaren erronkei heltzeko\nEH Bilduko koordinatzaile nagusia, Arnaldo Otegi; zuzendari nagusia, Garikoitz Mujika; eta instituzionaleko zuzendaria, Ainhoa Beola, Nafarroako talde parlamentario osoarekin bildu dira, “legegintzaldi erdiaren balorazio partekatua” egiteko eta “helburu estrategiko berriak finkatzeko”.\nJoan den larunbatean ikasturte hasierako ekitaldia burutu zuen jada EH Bilduk, Iruñeko Baluarten, EH Bairekin batera eta, azkeneko bilera honen bidez, “legegintzaldiaren bigarren erdirako eta, bereziki, ikasturte berri honetarako parlamentuko taldearen lana gidatuko duten ardatzak modu zehatzagoan eta Nafarroako errealitatearen ikuspuntutik definitzea” da helburua.\nAlderdi politikoak adierazi duenez, “honako ikasturtea oso garrantzitsua izanen da pandemiak osasun, gizarte eta ekonomia-eremuan areagotu duen egoera kritikoa gainditzeko, eta, horrez gain, klima-aldaketari, udal-finantzaketari eta gizarte-babesari buruzko erronkei aurre egiteko”.\nHorretarako, “EH Bildutik oso argi ditugun lehentasunen arabera jardun beharko dugu: zerbitzu publikoak indartu eta subiranotasun handiagoa enplegu duina eta kalitatezkoa, justizia sozial handiagoa eta aberastasuna birbanatzea lortzeko beharrezko neurriak hartzeko”.\nIldo horretatik, EH Bilduren esanetan, “ezinbestekoa” izanen da datorren urterako aurrekontu berriek “modu eraginkorrean erantzutea pandemiak eta gizarte-desberdintasuneko egiturazko arazoek eta zaintza-sistemak sortutako egiturazko beharrei, eta, gainera, 2016. urtean abiarazitako aurrekontu hedakorren bidean sakontzea”.\n“EH Bildutik, berriz ere, foru Gobernuarekin negoziatzeko prest gaude”, adierazi du. “Hala ere, oraindik indarrean dagoen aurrekontu-akordioaren betetze-maila aztertzen jarraitzen dugu, eta, zalantzarik gabe, horrek markatuko du beste negoziazio baterako irteera-lerroa”.


Hemedik aurrera beste toki batean egongo gara. Gure unibertsitateak, -Euskal Herriko Unibertsitateak-, bere blogosfera sortu du eta, normala den bezala, hara goaz. Beraz, hemendik aurrera, hemen aurkituko gaituzu: Uhandreak\nHonen gainean "read more..." sakatzean ikusiko dena idatzi\nPosted by Juan Ignacio Pérez Iglesias at 6:15 PM 0 comments\n“Mail Online” egunkariak 2008ko uztailaren hamaikan eman zuen kontu honen berri. Honako hau izan zen berriaren titularra: “'Alien' killer slug with razor-sharp teeth slithering round gardens in the UK” (Labanak bezain zorrotzak diren hortzak dituen bare hiltzaile atzerritarra irristatzen dabil Erresuma Batuko lorategietatik).\nBai, antza denez, 2006an aurkitu zuten lehenbiziko alea baina 2008ra arte ez dute sailkatu eta izena eman. Selenochlamys ysbryda da jarri dioten izena. Zientziarentzat berria da bare hau, eta bere taldekide hurbilenak Kaukason bizi direnez, handik ekarria dela uste dute. Ongarri naturalarekin batera nahi gabe ekarri zutela da espeziea ikertu duten zoologoek uste dutena. Zuri-zuria da eta hori dela-eta, litekeena da kobazuloetan eboluzionaturiko espezie bat izatea. Horren zuria da ezen bare mamutxa deitu baitute barea sailkatu duten zoologoek (Bill Symondson eta Ben Rowson).\nBaina titularrak berak dioen bezala, bare horren ezaugarrietako bat, garrantzi handikoa gainera, hortzeria da. Egia esan hortz bakarra du, baina zeregin bera betetzen duten hortz moduko beste zenbait aho-atal ditu eta oso zorrotzak dira, labanak bezain zorrotzak Mail Online-k emandako berriaren arabera. Jakina, horrek badu azalpen egokia, titularrak hori ere adierazten baitigu “killer slug” hitzen bitartez.\nHaragijale (eta ehiztaria) baita bare hori. Izan ere, lurpean bizi da eta beste bare eta, batez ere, zizareak ehizatzen ditu. Horretarako mehetu egiten du bere gorputza zizareen zulobideetan sartu ahal izateko. Organo kimiohartzaileak ditu antenetan eta eurei esker aurkitzen ditu bere harrapakinak. Zizare edo bare bat aurkituz gero, iltzatu egiten du aho-atal zorrotzak erabiliz eta, ondoren, zurrupatu egiten ditu harrapakinaren barne fluido eta ehunak, nahiz bizirik dirauen oraindik.\nGure artean ere, bada bare karniboro bat, Testacella generokoa. Selenochlamys bezala, lur azpian bizi da eta zizareak jaten ditu. Honek badu, gainera, beste ezaugarri bitxi bat, maskor txiki bat du gorputzaren atzekaldean. Bareak eta barraskiloak oso antzekoak dira. Izan ere, kaltzioz txiroak diren lurretan bizitzeko moldapena da bareek maskorrik ez izatea; hau da, maskorra egiteko nahikoa kaltzioa ez zegoen tokietan “maskorrik gabeko barraskiloak” sortu ziren. Baina iragapen horretan bada erdiko formarik eta horixe da, hain zuzen ere, Testacella, erdiko forma bat; horrexegatik du maskor txiki bat.\nIstorio hau ekarri dugu hona arrazoi batengatik: guk dakigula, hauek dira ezagutzen diren bare haragijale gutxietako bi. Egia da guk ezagutzen ditugun bare arruntek ere haragia (euren espezie bereko kideena, zehatzak izateko) jan dezaketela, baina oso gutxitan egiten dute. Bere jakiaren osagai nagusiak landareak dira, -baserritarrek ondo dakiten bezala-, eta noizean behin, proteinen beharrak errazago asetzeko, beste animalia txikiak edo euren espeziekideak ere jan ditzakete.\nPosted by Juan Ignacio Pérez Iglesias at 9:32 AM 0 comments\nOso erabilgarria da simaurra. Milaka animalia espezie bizi dira simaurretik. Onthofagus generoko espezieek, esaterako, simaurra jaten dute eta bi mila espezie baino gehiago ditu talde honek mundu osotik banatuta. Genero honetako espezieak dira kakalardo pilotagile izenez ezagunak diren intsektu asko; hala ere, izen bera hartzen dute beste generoetako zenbait espeziek ere. Ingelesez duen izena, dung beetle (bekorotzaren kakalardoa), bere izaeraren adierazgarriagoa eta zehatzagoa da seguraski ere.\nEspezie hauek dimorfismo sexuala dute. Eraso eta defentsarako erabiltzen duten adar bat dute arrek eta espezietan zehar aldatzen da bere kokapen anatomikoa. Emeek, berriz, ez ohi dute adarrik. Arren garapenak bi ibilbide desberdin jarrai ditzake bere bizizikloaren aldi kritiko batean -larba heldu bihurtzen den unean hain zuzen ere-, gertatzen denaren arabera. Une horretan, sexu-kromosoma egoteak ala ez egoteak baldintzatzen du, hasteko, heldu horren sexua zein izango den. Eta gero, ar horrek ezagunak ez diren baina, seguraski, hormonen menpe dauden zenbait mekanismoren bidez baloratzen ditu gertu dituen energia- eta egitura-baliabideak. Baldin eta baliabide horiek atalase jakin baten gainetik badaude, orduan tamaina handikoa izango da ar hori, eta, espeziearen arabera, adar bat edukiko du. Baina baliabideak atalase horren azpitik badaude, txikia izango da eta ez du adarrik edukiko.\nLarbak zaintzea da emearen ardura edo zeregin nagusia. Satsa erabiltzen du larbak elikatzeko, eta larbak sortu aurretik egin dituen zulobideetan sartzen du simaurra. Arrak, bestalde, zulobidearen sarrera zaintzen du, beste arrak sar ez daitezen: horretarako erabiliko du, beharrezkoa bada, adarra. Baina, lehenago esan bezala, ar adardun horiez gain, adar gabeak diren beste ar txikiagoak ere badaude. Ar horiek ahulagoak dira, noski, baina maltzurragoak ere, intsektu bati buruz hitz egiteko berba egokia bada. Izan ere, emeengana iristeko eta ernaltzeko beste zulobide batzuk egiten dituzte ar txikiek. Azken batean, adarrik gabekoak dira, bai, ar txikiak, baina adarra oztopoa izango litzateke isileko modu horretara jokatu ahal izateko. Oso ondo planifikaturiko eta eginiko esperimentuen emaitzetatik atera dira hemen aurkeztu ditugun ondorio horiek. Eboluzio-mekanismoei eta animalien garapen-biologiari buruzko ondorio interesgarriak dira, baina horrez gain, tamainak eta ongizateak berak zenbaitetan jartzen dituen segadei buruzko irakaspenik ere atera daiteke.\nOharra: Argazkia Indiana University-ren webgunetik hartua dago (Courtesy of Indiana University).\nPosted by Juan Ignacio Pérez Iglesias at 8:38 AM 0 comments\nPosted by Miren Bego Urrutia at 9:09 AM 0 comments\nPosted by Miren Bego Urrutia at 9:38 AM 0 comments\nPosted by Juan Ignacio Pérez Iglesias at 12:37 PM 0 comments\nPosted by Juan Ignacio Pérez Iglesias at 8:50 AM 0 comments\nPosted by Juan Ignacio Pérez Iglesias at 3:41 PM 0 comments\nPosted by Juan Ignacio Pérez Iglesias at 12:20 PM 0 comments\nPosted by Miren Bego Urrutia at 12:27 PM 2 comments\nDenok dakigu igelak ez direla printze bihurtzen, ez bada ipuinetan behintzat. Baina igelen “bihurtzeko” gaitasunak izan dezake oinarri zientifikoa, anfibioena baita, intsektu molusku, krustazeo, knidario eta ekinodermo eta tunikatuekin batera, metamorfosia delako fenomenoa erakusten duten animalia taldeetariko bat. Larba fasetik heldu fasera pasatzeko gertatzen diren aldaketa-taldeari deritzo metamorfosia.\nMetamorfosiak aldaketa estruktural eta fisiologiko garrantzitsuak dakartza. Beste baterako utziko ditugu beste animalia taldeetan gertatzen diren aldaketak, eta oraingoan, bada, anfibioen metamorfosiari eutsiko diogu.\nAnfibioek duten ezaugarrietako bat urarekiko menpekotasuna da: menpekotasun hori hertsia da larba fasean, arrautzatik irten ondoren, uretan igarotzen dute bere bizitza askeko lehen aldi hau. Zehatzak izateko, ur gezatan bizi izaten dira. Gogora dezagun hemen aurreko ekarpenean Rana cancrivorari buruz esandakoa: igel hau itsastarra izanik, arrautzak ernaltzeko eta zapaburuak bideragarriak izateko eta igeleranzko itxuraldaketa modu egokian gertatzeko, beharrezkoa du ur geza; monzoi aldietan ohikoak diren euri jasen ondorioz sortutako ur gezako putzuetan erruten dituzte arrautzak Fejervarya cancrivora igelaren emeek.\nSalbuespenik gabe, beraz, zapaburu guztien ohiko medioa ur geza izanik, anfibio-larben ezaugarri anatomiko eta fisiologikoak ura mugagarria ez den ingurunean bizitzera egokituta dauden animaliek agertzen dituztenen bertsuak dira. Hori guztia, baina, hankaz gora jartzen da metamorfosian zehar: hasteko, animaliaren itxura zeharo aldatuko da, eta aldaketa metaboliko sakonak ere gertatuko dira, helduak kolonizatuko duen medio berrira modu egokian moldatzea bermatuko dutenak. Horien artean bada aldaketa garrantzitsu bat animalia hauen metabolismoan gertatzen dena, eta lehorreranzko iragapenak eragin ditzaken ur-arazoekin erlazionatuta dagoena: ur gezatan dauden artean, anfibioen larbek ura soberan dute, hain zuzen ere bere barne-medioa kanpoa baino kontzentratuago mantentzeak ura irabazteko joera izatea eragiten du. Ikusi dugu aurreko post batzuetan nola moldatzen diren ur gezatako animaliak kanpoa beste ez diluitzeko. Baina lehorrera pasatzerakoan, arazoa bestelakoa da, hain zuzen ere ura galtzeko arriskua baitago. Gauzak horrela, ur galerak ahalik eta gehien murriztea da irteera bakarra, eta horretan aritzen dira lehorreko anfibio gehienak: askok urarekiko menpekotasun handia agertzen dute, eta beraz ur-masetatik hurbil mantentzen dira bere bizitza osoan.\nBaina bada ura aurrezteko garatu den beste moldapen ezkutu bat: metamorfosiarekin batera, animalia hauek nitrogenoaren eskrezio moduaren aldaketa nabarmena jasaten dute, amoniotelikoak izatetik ureotelikoak izatera aldatuz. Aldaketa funtzional honek aldaketa metaboliko sakonak eskatzen ditu, urea sintetisatzeko beharrezkoak diren urea-ornitina zikloko 5 entzimak ekoiztea eskatzen baitu. Nitrogenoa urea modura eskretatzeak ur asko aurreztea ahalbidetzen du, nitrogeno kantitate berbera kanpora baitaiteke amoniako modura eskretatuz beharko litzatekeen uraren %2, 5 besterik ez erabiliaz. Aurreko zenbait ekarpenetan esan bezala, gainera, ur arazoak egonez gero, urea metatu egin daiteke, amoniakoa baino kontzentrazio altuagoetan bere toxikotasuna apalagoa delako. Are gehiago, ikusi dugu urea bera eragile osmotiko modura ere erabil dezaketela zenbait animaliek, euren artean Rana cancrivorak, bere barne medioko kontzentrazio osmotikoa igoarazteko. Kasu honetan jatorriz lehorreko bizitzarako moldapena zena, azken muturreraino eraman da, eta ur gaziko bizitzara moldatzeko tresna modura egokitu da. Ez dezagun ahaztu uraren ekonomiari dagokionez medio lehorrak eta itsas urak ezaugarri komun bat dutela: erraz gal dezakete ingurunerantz ura ingurune bi horietan bizi diren animaliek.\nPosted by Miren Bego Urrutia at 12:04 PM 0 comments\nPosted by Juan Ignacio Pérez Iglesias at 10:54 AM 2 comments\nPosted by Miren Bego Urrutia at 12:23 PM 0 comments\nUrlehortarrak gune berezian daude, uraren eta medio lehorraren arteko iragapen-aldean. Zenbait anfibio, urtarrak dira beren bizi ziklo osoan; beste zenbait, berriz, lehortar bilakatu dira, nahiz horietako gehienek urarekiko menpekotasun handia ez duten galdu; eta azkenik, gutxi batzuek lortu dute uretatik aldentzea eta urarekiko menpekotasun hori nonbait apaltzea. Bestalde, urtarrak diren neurrian ur geza da anfibio ia guztien ur ingurua. Ia guztiena, bai, baina ez guztiena, igela bat baita ur gazian edo ur gazi-gezan bizi dena.\nAsiako hego-ekialdeko mangladietan bizi da igela hori; hori dela eta, mangladietako animaliek osatzen dute igela horren jakia. Karramarroak oso ugariak direnez mangladietako faunan, hortik datorkio izena igelari. Rana cancrivora edo Fejervarya cancrivora du izen zientifikoa, karramarro-jale esan nahi baitu “cancrivora” berbak. Igela horren ingurumena mangladiak izanik, ur gazi-geza da bere ur ingurua eta horregatik ez balitz bere izena ez litzateke ezaguna izango adituen artikulu eta liburuetatik kanpo.\nOrnodunen barne likidoan ohikoak diren gatz mineralen kontzentrazio apalak mantendu ahal izateko bi bide zituen igela horrek aukeran: arrain teleosteoek hartu zutena zen bata eta arrain elasmobrankioena bestea. Teleosteoen aukera horren arabera, larrauzalean zehar galdutako ura beste era batera, -edanez seguraski- lortu beharko zuen eta sartutako ioiak kanporatuko zituen nola edo hala. Eta elasmobrankioen aukeraren arabera, urea gorde beharko zuen odolean, odola eta kanpo ingurunearen arteko oreka osmotikoa mantentzeko baina gatz mineralen barne kontzentrazioak aldatu barik.\nBada, biak hartu ditu Fejervarya cancrivora-k. Espezie horren zapaburuek, arrain teleosteoek bezalaxe, eraenketa ioniko eta osmotiko burutzen dute. Ale helduek, ordea, ez dute aukeratu estrategia bera, arrain elasmobrankioek, -marrazo, manta-arraia eta beste-, bezala jokatzen baitute. Desberdintasun esanguratsu bakarra dago arrain elasmobrankio eta Fejervarya cancrivora-ren ale helduen artean. Izan ere, elasmobrankioek barne fluidoetan urea gordetzeko, berzurgatu egiten dute giltzurrunean; gure igelak, berriz, ez du berzurgatu behar, gernu ekoizpena murrizten baitu.\nGure igelaren bizimoduak badu azken bitxitasun bat. Itsastartzat har badaiteke ere, horrek ez du esan nahi Fejervarya cancrivora ur gezaren guztiz ezmenpekoa denik. Izan ere, kanpo ingurunean gatzen kontzentrazio apalak beharrezkoak ditu bai arrautzen ernalketarako bai eta itxuraldaketarako ere. Hori, hala ere, ez da izaten muga gaindiezina bizi den ingurumenean, euri jasa handiak maiz gertatzen baitira eta ur gezetako putzuak sarritan sortzen baitira. Argi dago bizimodu korapilotsua dela igela horrena, baina kontuan har dezagun janari baliabidez aberatsa den medio bat kolonizatu ahal izan duela jokaera osmotiko berezi hori garatu izanaren truke.\nPosted by Juan Ignacio Pérez Iglesias at 2:21 PM 1 comments


naiz: Iritzia | Opinión - Positiboen kontrolak erakusten du hezkuntza-erantzun gabezia\nEuskal Eskola Publikoko Pedagogia Terapeutikoko irakaslea\nUmeak orokorrean zigortzen ari gara, beraien ume izateko eskubidea albo batera utzi behar baitute, baina Hezkuntza Premia Bereziak dituzten umeak, berriz, era bikoitzean zigortzen dira.\nHasi berri dugun 2020-2021 ikasturte honetan asko hitz egin da ikastetxeak baliabide gehiagoz hornitzeaz, ikasle ratioak jaisteaz, ikasleen hezkuntza presentziala bermatzeaz eta abarrez.\nNik orain arte aipatu ez den gai bat plazaratu nahiko nuke: hezkuntza premia bereziak dituzten ikasleen kolektiboa eta beraiei behar duten hezkuntza- erantzun egokia emateko eskola guztietan dauden Laguntza Zerbitzuko profesional taldea.\nGure curriculumeko eta Heziberri 2020 planeko ardatz nagusiak dira inklusioa eta ekitatea, politikariek ahoa bete-beteta erabiltzen dituzten hitzak. Jakin nahiko nuke beraientzat bi hitz hauek zein definizio daukaten.\nMaiatzean, konfinamendutik burua ateratzen hasi ginenean, sare publikoan 2020-2021 ikasturterako Hezkuntza Premia Bereziak dituzten ikasleei behar duten hezkuntza-erantzun egokia emateko baliabide pertsonaletan artaziak aplikatzen zizkieten bitartean, itunpeko sarera 8,6 milioi euro bideratu zituzten.\nAraban, adibidez, hamar hezitzaile eta pedagogia terapeutikoko bost irakasle bai ala bai murrizteko agindua iritsi zen; hau goitik etorritako mandatua zen. Irakasleok piramideko lehen solairuan gaude; goitik datozen mandatuak zein solairutatik datozen zaila da jakitea.\nBadirudi Hezkuntza Sailak honako asmo hau darabilela esku artean: «Zertarako bideratu baliabideak eskolak egunerokotasunean ikusarazten duen kolektibo batera, gizarteak ikusezin bihurtzen badu?».\n2020-2021 ikasturtea martxan da; eskolaz kanpo ez, baina eskolan burbuila gelak «lege unibertsalarekin» ezarri dizkigute. Hezkuntza Premia Bereziak dituzten ikasleentzat iraileko bigarren beherapenak aplikatu dituzte. Laguntza zerbitzuko taldeak osatzen ditugun profesional ezberdinen esku-hartzean eragin zuzen-zuzena duen erabakia azken hau ere; izan ere, gela ezberdinetako ikasleekin taldekatze txikiak egitea debekatu dute. Ondorioz, ikasleei behar dituzten laguntza saioak murriztu zaizkie.\nUmeak orokorrean zigortzen ari gara, beraien ume izateko eskubidea albo batera utzi behar baitute, baina Hezkuntza Premia Bereziak dituzten umeak, berriz, era bikoitzean zigortzen dira. Non daude inklusioa eta ekitatea?


Euskaraz aritzeko baliabideak Gabonetako oporretan eta aisialdian - ERA\nUrtearen bukaerarekin batera Gabonetako oporrak eta aisialdia datoz. Gaua luze eta eguna motz, etxean biltzeko joera handia izaten dugu, baina badugu aukera, baita ere, kanpora atera eta hango eta hemengo ekitaldiez eta proposamenez gozatzeko.\nJakina da, bestalde, iazko eta aurtengo Gabonak berezi samarrak izaten ari direla, pandemia dela eta. Baina egoera berezi hori gorabehera, badaude han eta hemen antolatuta dauden hainbat ekintza, eta horietako hainbat ERAren agendan jasota daude.\nAskotarikoak dira, izan ere, datozen egunotarako ERAren agendan aipatzen direnak: ipuin-kontaketak, antzerkia, sukaldaritza tailerrak, ping-pong tailerrak, haur txokoak, yoga familiartean, lego tailerrak, ilustrazio lantegiak, pailazoak, parkourra, jolasteko tailerrak, txotxongiloak, musika, 3D tailerrak, dantza familian…\nDatozen bi asteotan, horrenbestez, Nafarroako herri eta eskualde ezberdinetan barna, aisialdian euskaraz aritzeko proposamen interesgarri askoak dauzkagu, era guztietakoak. ERAren agendak lagunduko dizu proposamen sorta horretan nabigatzen.\nJakina, etxean egotea hobesten duenak ere badu euskarazko aisialdirako aukera, eta laguntza ederra aurkituko du ERAren baliabideak atalean, hor ere era guztietakoak: musika, zinea eta marrrazki bizidunak, ipuinak eta literatura, jolasak…\nEskolako jardunak eten bat izanen du egunotan, baina ez euskararen erabilerak eta euskaraz aritzeko ahaleginak. Baliatu itzazu aukerak, eta goza ezazu.


Karrantzako minda plantaren auziagatiko erantzukizun penal eta politiko eskaria areagotu egin da azken hilabeteetan. Berriki, Balmasedako epaile batek –lehenago Bilboko batek egin bezala– esan du delitu zantzu argiak daudela inoiz eraiki ez zen planta horren kudeaketaren inguruan, baina auzia beste epaitegi batek eraman behar duela. Bitartean, Bizkaiko Foru Aldundiak bere jokabidea une oro zuzena izan dela adierazi du. Eskandaluaren gakoak azalduko dizkizugu ondorengo lerroetan.\nMinden tratamendurako planta izan behar zenaren egoera gaur egun. 2010eko apirilean hasi ziren eraikitze lanak, eta urte hartako irailean eten –obraren heren bat egitera ere iritsi gabe–, diru faltagatik. Marisol Ramirez/Argazki Press\n138 kilometro koadro ditu Karrantzak –Bizkaiko udalerri zabalena da–, baina 2.800 lagun inguru besterik ez dira bizi bertan, han-hemen barreiatutako pare bat dozena herrixkatan. Lehen sektoreak indarra du oraindik. Abelburuak erruz aurkitu daitezke karrantzar pentzeetan, eta haien ustiapenetik eratorritako mindek –jatorri organikoko hondakinek– hainbat ingurumen arazo eragiten dute. Horri irtenbidea, Eusko Jaurlaritzak ekimen bat abiarazi zuen duela hamarkada pasatxo.\nEkimen haren ondorioz Karrantzako Minda S.L. enpresa sortu zen 2005ean. Haren egitekoak ziren mindak tratatzeko planta bat eraikitzea eta, ondoren, plantaren kudeaketa bideratzea. Eraikitze-lanak finantzatzeko diru-laguntza publikoak eskatu zituzten hainbat administraziotan (Bizkaiko Foru Aldundia, Eusko Jaurlaritza, Espainiako Gobernua), baita hamar milioi inguru euro jaso ere, 2006 eta 2009 artean. Gaur egun diru horren arrastorik ez dago, eta plantaren eraikitze lanak ia hasi bezain laster eten zituzten, 2010eko udazkenean, zer eta diru faltagatik. Obrak hasi zirenerako –2010eko apirila–, diru-laguntzak kobratuta zeuden. Nora joan zen dirua?\n2012ko azaroan aldaketa eman zen Karrantzako udal gobernuan: Karrantza Zabala taldeak –orain alkatetzan– eta Bilduk EAJko alkatearen aurkako zentsura mozioa onartu zuten. Iazko urrian, gobernu talde berriak kereila aurkeztu zuen, Karrantza Haraneko-Valle de Karrantza 2006 S.A. udal enpresaren bitartez, ustezko hainbat delitu egotziz minden tratamendurako planta kudeatzeko ardura zutenei, hala nola tartean ibili zen kargu publikoren bati, berehala ikusiko dugunez. Dagoeneko epaitegi bik aintzat hartu dituzte kereilan esandakoak, eta delitu zantzu nabarmenak ikusi dituzte.\nKereilaren tesietako bat da Karrantzako Minda S.L. enpresa, itxura batean planta eraikitzeko sortu zena, pantaila hutsa besterik ez zela. Erabakiak hartzen zituena eta, azken batean, prozesu osoan protagonismoa izan zuena Ade Biotec S.L. zen. Ade Biotecek eman zituen hasierako txostenetarako datuak, Ade Biotec arduratu zen planta eraiki behar zuten enpresak aukeratzeaz, eta, azken beltzean, Ade Biotecek hartu behar zuen bere gain plantaren kudeaketa lehenbiziko hogei urteetan. Zertarako, orduan, Karrantzako Minda S.L. sortu?, irakur daiteke kereilan.\nPlantaren kudeaketarako hogei urteko kontzesioari dagokionez, komeni da gehitzea Ade Bioetecek ziurtatuta izango zituela irabaziak edozein kasutan: Karrantzako nekazariek minda nahikoa eraman ezean, Jaurlaritzak gutxieneko diru-sarrera batzuk bermatuko zizkion enpresari. Ez zen horrelakorik gertatu, jakina, planta ez baitzen eraiki, eta nekez eraikiko da.\nFaktura faltsuak diru-laguntzak justifikatzeko\nOtsailaren 24an, Bizkaiko Batzar Nagusietako Ingurumen eta Nekazaritza Batzordeko bileran, Irune Soto Bilduko batzarkideak esan zuen minden tratamendurako proiektua diru publikoa bereganatzeko baliatu zutela, hasieratik, EAJtik hurbileko hainbat enpresak. Bereziki, Ade Biotecek. Administrazioetatik jasotako diruaren zati handi bat enpresa horri ordainketak egiteko baliatzen zuen Karrantzako Mindak, zer ordaindua ez egon arren.\nEspainiako Gobernutik lau milioi euro jaso zituen Karrantzako Mindak, beste horrenbeste Eusko Jaurlaritzatik, eta bi milioi Bizkaiko Foru Aldunditik. Hamar milioi, guztira. Aipatutako kereilan esaten denez, datu faltsuak eman ziren diru-laguntza horiek eskatzeko, eta faktura faltsuak eman ziren jasotako diru-laguntzen justifikazio gisa. Besteak beste, eraikitze lanetan ustez egindako hainbat gastu justifikatu ziren Karrantzako Mindak igorritako dokumentazioaren bitartez, agerikoa zenean lanak hasi gabe zeudela. Bide batez, kereilak azpimarratzen du administrazio publikoak kontrol falta nabarmenarekin jokatu duela auzi honetan.\nKereilan salatutakoen izen zerrenda, bai pertsona fisikoena bai elkarteena, luzea da, baina izen bat gailentzen da besteen gainetik: Martin Ascacibarrena. Gezurra dirudi, baina Ascacibarrek zelaiaren alde bietan jokatu izan du diru-laguntzen partidua, nola emaileenean hala hartzaileenean.\n2005ean, Ascacibar Eusko Jaurlaritzako Nekazaritza Ikerketako zuzendaria zen. Kargu horretatik, mindak tratatzeko planta ereduei buruzko txosten bat eskatzeaz arduratu zen. 2008an, Karrantzako Minda S.L.-k Jaurlaritzari diru-laguntza eskatu zionean, diru-laguntza horren Jarraipen Batzorde bat eratu zen, eta Ascacibar bertako kide izendatu zuten –guztira bi pertsona besterik ez zeuden batzorde hartan–. Kontua da aurreko urteko abendutik, Ade Bioteceko kontseilaria ere bazela. Hortaz, primeran jakin behar zuen diru-laguntza eskariek funtsik ez zutela, finantzatu behar zuen ustezko aktibitatea, egiazki, ez zelako ematen ari.\nAscacibar 2009ra arte egon zen Jaurlaritzan, eta Karrantzako Mindari diru-laguntza ematean parte hartu zuen. Kargu publikoa utzi eta bost hilabetera Karrantzako Mindan sartu zen, kontseilari. Kereilak hainbat delitu egozten dizkio, besteak beste diru publikoaren erabilera okerra.\nEpaileek baietz, baina...\nEsan bezala, iazko urrian aurkeztu zuen Karrantza Haranekok kereila, epaitegi bitan, Bilbon bata eta Balmasedan bestea. Bi epaileek –Balmasedakoak, orain dela pare bat aste– antzeko erantzuna eman dute: delitu zantzu nabarmenak daude, baina ez dute kereila onartzen. Kasu bietan argudioa bera da: ez dagokie beraiei salatutako gertakariak epaitzea. Bilboko 4. Instrukzio-Epaitegiak emandako autoan irakur daitekeenez, ustezko delituak hainbat lekutan jazo dira, baina haien hierarkiagatik komenigarriagoa da auzi osoa Gasteizen epaitzea, eta ez Bizkaian. Eusko Jaurlaritzak emandako diru-laguntzak daude tartean, noski.\nBide judizialak norantz egingo duen argitzen den bitartean, eskandaluak arlo politikoan eman du zeresana azken boladan. Lehenago aipatu dugun Bizkaiko Batzar Nagusietako agerraldian, Bilduko Irune Sotok kontrol falta eta iruzurraren egileekiko jarrera epela izatea leporatu zion Irene Pardo Ingurumen diputatuari. Hain zuzen, diru-laguntzak itzultzea oso berandu eskatu izana aurpegiratzen dio Bilduk Aldundiari:plantaren obrak eten eta urte eta erdira. Bilduko kide batek aldizkari honi adierazi dionez, susmoa dute Karrantzako Minda enpresari zordunen lehiaketan sartzeko denbora eman nahi ote zioten.\nIrene Pardok erantzun zuen Aldundiak egoki jokatu duela auzi honetan, eta eskari guztiak lege barruko epeetan egin dituela. Diputatuak esan zuen zordunen lehiaketa ebatzitakoan erabakiko duela Aldundiak zeintzuk izango diren hurrengo urratsak. Zehaztapen gehiagoren faltan, EAJk, PSEk eta PPk lehenbizikoen proposamen bat onartu zuten,emandako diru-laguntzak itzultzea eta dagokion orori erantzukizunak eskatzeko. Bildu abstenitu egin zen.\nDena epaileen esku, beraz.\nEAJko alkate ohiak, udaleko arkitekto ohi batek eta Laneder Construccioneseko bi enpresarik onartu dute prebarikazioa, iruzurra eta dokumentuen faltsutzea egin izana. Fiskaltzarekin eta akusazioarekin hitzarmena egin dute: bi urteko kartzela zigorra, hamarreko inhabilitazioa eta... [+]


Aro berria hasi du PuntuEUS Fundazioak • ZUZEU\nIñaki Goirizelaia izango da PuntuEUS Fundazioaren lehendakari berria, Joan Mari Torrealdairen lekukoa hartuta\n2020 Plan Estrategikoan jaso denez, .EUS domeinuaren bidez, euskara, ingurune digitalean, baliagarri, erabilgarri eta ikusgarri egitea da PuntuEUS Fundazioaren xedea\nDomeinuak izan duen hazkundeari esker, prezioa jeistea lortu da: 50 eurotik 30era\nBilbon, 2016ko otsailaren 1ean\n10 urte bete dira PuntuEUS proiektu-ideia jaio zenetik. 10 urte hauetako lorpenik handiena .EUS domeinuaren onarpena bera izan zen, 2013an. 2016a ere garrantzitsua izan da: domeinua egonkortu eta bideragarri egitea lortuta, 2020. urtera bitarteko erronken lanketa egin eta lan-ildoak definitu dira.\nTestuinguru horretan, eta aro berriari begira, patronatua berritu du PuntuEUSek. Horrela, erakunde hauek dira PuntuEUS Fundazioaren patronatua osatzen dutenak: Kontseilua, Euskal Idazleen Elkartea, EKE, ESLE, Euskaltel, Euskaltzaindia, EHU, EITB eta PuntuEUS Elkartea. Patronatu berriaren lehen egitekoa lehendakari berria hautatzea izan da eta aurrerantzean Iñaki Goirizelaia izango da PuntuEUSen lehendakaria EHUren izenean. Orain arte, Euskaltzaindiak izan du beti PuntuEUSen lehendakaritza, Andoni Sagarnarnak lehendabizi eta Joan Mari Torrealdaik ondoren.\nIñaki Goirizelaiak PuntuEUS 2020 Plan Estrategikoa aurkeztu du, zeinetan datozen urteetarako oinarri eta helburu estrategikoak ezarri diren, .EUS domeinuaren eta Fundazioaren erronkak. Xedea .EUS domeinuaren bidez, euskara, ingurune digitalean, baliagarri, erabilgarri eta ikusgarri egitea da. Xede honen garapenaren bidez PuntuEUS Fundazioak Ingurune digitalean euskara lehen mailako hizkuntza izatea lortu nahi du.\n• INGURUNE DIGITALA: Ingurune digitalean euskararen erabilera indartzea\n• DOMEINUA: .EUS izatea Euskal Herriko 3. domeinua\n• KOMUNITATEA: Komunitate zabalagoa, handiagoa eta biziagoa lortu\n• MARKA: .EUS izatea euskal Ingurune Digitaleko lehenengo erreferentzia\nPuntuEUS domeinua merkaturatu zenetik, 2014ko abenduan, 6.300 domeinu-izendik gora eregistratu dira. Josu Waliñok, PuntuEUSen zuzendariak azaldu duenez, “.EUS domeinuaren hazkundea euskal komunitatearen inplikazio eta bultzadari zor diogu. Domeinuaren jaiotzatik komunitate handia izan dugu babesle eta sustatzaile, eta sostengu horri esker orain domeinuaren prezioa jaisteko moduan gaude”.\nOrain ordea, komunitatearen laguntzari esker 6.000 domeinuen langa gainditu da eta horri esker prezioa jeitsi da erabiltzaile guztientzat, erregistro berrientzat eta lehendik .EUS domeinu-izena zutenentzat.\n• Erregistroa: 29 €\n• Berritzea: 35 €\nErabiltzaileei aurkeraketan laguntzeko erregistratzaile nagusiek eskaintzen dituzten prezio eta zerbitzuak aurkezten dituen prezio-taula publikoa da eta PuntuEUSen webgunean ikus daiteke:\nPuntuEUS Fundazioaren ibilbidea: 2007 – 2017\n2007: .EUS domeinuaren proiektuaren jaiotza\n2008: PuntuEus Elkartea eratu zen, Euskararen eta Euskal Kulturaren Komunitatea egituratzeko helburuarekin\n2008-2012: PuntuEUS Elkarteak zabaltze prozesu bat bizi zuen eta guztira 58 elkarte eta erakundek osatzen dute PuntuEus Elkartea\n2012: PuntuEus Elkarteak PuntuEus Fundazioa sortu zuen eta azken hau izan zen ICANNen aurrean .EUS domeinuaren eskaria aurkeztu zuena. Joan Mari Torrealdaik hartu zuen lehendakaritza.\n2013ko ekainaren 14an: eskari horren ebaluazioaren ondoren jakin genuen .EUS domeinua onartua izan zela\n2014ko udaberrian .EUS domeinua Interneten ikusgai\n2014ko ekainaren 28an: 92 aitzindari online\n2014ko udazkenean .EUS domeinuaren abiarazte aldia\n2014ko abenduaren 3an .EUS domeinuaren irekiera orokorra\n2016ko urtarrilean: 5.000 domeinu-izen erregistratuta\n2017ko otsailaren 1ean: prezio-jaitsiera orokorra eta lehendakari aldaketa: Iñaki Goirizelaia lehendakari berria EHUren izenean.\nPlan Estrategikoa 2020\nPuntuEUS Fundazioak 2016-2020 Plan Estrategikoa landu du komunitatearen parte-hartzearekin. Plan Estrategiko honetan datozen urtetarako oinarri eta helburu estrategikoak ezarri dira, .EUS domeinuaren eta Fundazioaren erronkak finkatuz.\n2020 Plan Estrategikoan honako xedea definitu du PuntuEUS Fundazioak:\n.EUS domeinuaren bidez, euskara, ingurune digitalean, baliagarri, erabilgarri eta ikusgarri egitea\nIngurune digitalean euskara lehen mailako hizkuntza izatea\n• AUSARDIA: Erronken aurrean ausarta eta egiteko moduetan eta emaitzetan berritzailea\n• KONPROMISOA: Euskara eta euskararen herriarekin konpromisoa\n• ELKARLANA: Egituratik hasi eta edozein ekimenetan elkarlana eta gardentasuna abiapuntu eta helburu\n• INKLUSIBITATEA: .EUS komunitatea askotarikoa da eta izaera hori naturaltasunez onartu eta sustatzea\n• PRESTIGIOA: Egiten duguna ongi egin behar dugu\nOndoko grafikak laburbiltzen du modu bateratuan PuntuEUS Fundazioaren 2020 Plan Estrategikoa:\nIñaki Goirizelaia Ordorika (Mungia, 1958 – )\nBilboko Ingeniaritzako Goi Eskola Teknikoan egin zituen ikasketak eta Euskal Herriko Unibertsitate publikoari lotuta egin du ibilbide osoa. EHUko ikerlari eta irakasle 1981etik Bilboko Goi Ingeniaritza eskolan. Euskaraz idatzi zuen doktore tesia, 1987ko maiatzean: Arkitektura berria eta algoritmoa ikuspegi artifizialaren bidez partzialki ikus daitezkeen piezak ezagutzeko.\nIngeniaritza Telematikoan katedraduna. EHUren Bizkaiko Campuseko errektoreorde izan zen. 2008ko abenduaren 4ko EHUren errektoretzarako hauteskundeak irabazi zituen. 2009ko urtarrilaren 9an izendatu zuten errektore. 2012an hautetsi bakarra izanik, berriro ere errektore atera zen eta lan horretan aritu da 2016ko abendu arte.\nPuntuEUS proiektuari lotuta egon da sorreratik eta Fundazioko kide da, EHUren izenean, 2012an PuntuEUS Fundazioa sortu zenetik. Sarri adierazi izan duenez, “PuntuEUS ilusio bat izan da. Gaur egun errealitatea den ilusioa”.


Espainiako 271 militar ohi: "Espainiaren batasuna arriskuan dago"\nBeste adierazpen bat\n271 militar ohi: "Espainiaren batasuna arriskuan dago"\nPublikatuta: 2020/12/05 20:11 (UTC+1) Azken eguneratzea: 2020/12/05 20:55 (UTC+1)\nAntzeko beste ekimenekin zerikusirik ez dutela diote. Hala ere, beste lankide ohien "kezka berdinak" dituztela azaldu dute. "Espainiaren aurkako irainak" onartzea leporatu diote Gobernuari.\nEspainiako Armada Hispanitateren Egunean. Artxiboko argazkia: Cristina Cifuentes (Flickr)\nEspainiako militar ohi talde batek egindako mehatxuak ikertzeko eskatu du Defentsak\nBeste 271 militar ohik “demokrazia galeraz” eta “pentsamendu bakarraren inposaketaz” ohartarazi dute manifestu batean. Era berean, “Espainiaren batasuna arriskuan” dagoela uste dute sinatzaileek.\nEmilio Perez Alaman teniente jeneralak, Jose Maria Treviño almiranteak eta Juan Antonio Alvarez Jimenez teniente jeneralak sinatu dute agiria, baita beste hainbat jeneral, ofizial, legionario eta soldaduk ere.\nAntzeko beste ekimen batzuekin zerikusirik ez dutela diote sinatzaileek: “Adierazpen honen sinatzaileek txat pribatu batean adierazitakoarekin ados ez daudela argi utzi nahi dute, gure soldadu izaera eta senaren aurka doalako”.\nHala ere, beste lankide batzuen “kezka berdinak” dituztela azaldu dute. Azken egunetan Aire Armadako eta Lurreko Armadaren Akademia Militar Nagusiko kideek bi gutun bidali dizkiete Europako Parlamentuko presidenteari eta Espainiako erregeari.\n“Espainiaren aurkako irainak, ikurren umilazioa, erregea gutxiestea eta haren irudiaren aurkako erasoak” onartzea leporatu diote Espainiako Gobernuari.\n“Matxinada independentistak eta kolpistak baimentzeaz gain, sedizioagatik zigortuak indultatzea eskatu; baita terroristei mesede egin ere, biktimak gutxietsiz” eta “indarrean dagoen legediari iskin eginez”, “Botere Judizialaren azpiratzea” bilatzea, “baita Estatuko Fiskaltza Nagusiarena ere”, eta “pentsamendu bakarra inposatzea” nahi du Exekutiboak Memoria Demokratikoa bezalako legeekin, azpimarratu dutenez.\n“Militar gisa, nahiz eta erretiroa hartuta egon, Espainiaren independentzia eta burujabetza bermatzeko eta lurralde osotasuna zein ordena konstituzionala defendatzeko zina mantentzen dugu, hartara bizitza emateko prest gaude”, gaineratu dute.\n“Adinagatik ezin dugu gure soldadu bokazioa gauzatu, baina borondatez uko egin genien oinarrizko eskubideak berreskuratu ditugu erretiroarekin. Besteak beste, iritzi eta adierazpen askatasunak manifestu hau sinatzeko aukera ematen digu, Espainiaren etorkizuna zuzentzeko ardura dutenak gure Aberria arriskuan jartzen ari direla ohartarazteko”, dio manifestuak.\nAzkenik, indar armatuen agintari goren bezala, erregearenganako leialtasuna berretsi dute sinatzaileek agirian.


Hiria GUZTIAK __GIRONA__ CALONGE __BARCELONA__ BARBERA DEL VALLES CASTELLAR DEL VALLES CERDANYOLA DEL VALLES SABADELL SANT QUIRZE DEL VALLES SENTMENAT TERRASSA\nBeheko solairua Castellar del Valles\nGUZTIAK __GIRONA__ CALONGE __BARCELONA__ BARBERA DEL VALLES CASTELLAR DEL VALLES CERDANYOLA DEL VALLES SABADELL SANT QUIRZE DEL VALLES SENTMENAT TERRASSA\nBeheko solairua - Castellar del Valles (Pedrissos)\nHiri-lurra - Calonge (Calonge - Mas Pere) , 531m2.\nHiri-lurra - Sentmenat (CAN VINYALS) , 937m2, Urbanizazioa.\npisu - Sabadell (Ca N´Oriac) , Eraikitako azalera 73m2, 4 Gelak, 1 bainugelak.\npisu - Sabadell (La creu de barbera) , Eraikitako azalera 110m2, 3 Gelak, 1 bainugelak.\npisu - Sabadell (Can rull) , Eraikitako azalera 63m2, 3 Gelak, 1 bainugelak, Igogailua.\npisu - Sabadell (La creu de barbera) , Eraikitako azalera 42m2, 1 Habitacion , 1 bainugelak, Igogailua.\npisu - Sabadell (La creu de barbera) , Eraikitako azalera 57m2, 3 Gelak, 1 bainugelak.\npisu - Barbera del Valles (CENTRE) , Eraikitako azalera 65m2, 3 Gelak, 1 bainugelak, Igogailua, Kanpoko guztia.\npisu - Sabadell (La creu de barbera) , Eraikitako azalera 78m2, 3 Gelak, 1 bainugelak, Kanpoko guztia.\npisu - Sabadell (Ca N´Oriac) , Eraikitako azalera 94m2, 3 Gelak, 1 bainugelak, Igogailua, Kanpoko guztia.\npisu - Sabadell (La creu de barbera) , Eraikitako azalera 73m2, 4 Gelak, 1 bainugelak, Kanpoko guztia.\npisu - Sabadell (Can rull) , Eraikitako azalera 69m2, 5m2, 2 Gelak, 1 bainugelak, Igogailua.\n"Benetako higiezinen miraria. Bi urte daramatzat ezagutzen eta egia esan oso pozik nago talde osoak nirekin tratatzeko moduarekin. Agentzia honen engranaje osoa osatzen duten pertsona bikainak nabarmendu behar ditut. Guztiek betetzen dute pertsona hurbilak eta oso pertsona onak izatea. Gaur egun eskertzekoa da bihotz oneko jendea ezagutzea. Ez dezagun ahaztu higiezinen agentzia batera joaten zarenean saldu, erosi edo alokatu behar duzula. Hau da zure bizitzan hartzen duzun erabaki garrantzitsuenetako bat. Geroztik, zure bizitza zein etxetan egingo duzun hitz egin dugu. Eta oso ikuspuntu emozional eta are psikologikotik bildu eta aholkatzen zaituzte. Non jartzen duten beren ezagutza eta esperientzien zati bat, zeinetan zure ideiak argitu ditzakezun. Hori dela eta, % 100ean gomendatzen dizut higiezinen agentzia zoragarri hau hautatzea, non bere zerbitzu bikainaren funtsa baloreak diren: hurbiltasuna, adeitasuna, bihotz ona, laguntasuna, positibismoa, etab. Honekin guztiarekin, PROIM talde osoari zure arretagatik eskerrak ematea baino ezin dut esan eta inoiz ez aldatu. Eskerrik asko."\n"Serio eta eraginkortasunez lan egiten duten profesional bikainak. Pisu bat oparitu nien maizter bat bilatzeko eta emaitza oso ona eta azkarra izan da. Gurekin tratua adeitsu eta atsegina. Gauzak errazten dituzte. Ezin duzu gehiago eskatu. Pozik profesional talde honekin. %100 gomendagarria"\n"Profesional talde bikaina, saltzeko zein erosteko. Bihotzetik egiten eta aholkatzen duten guztian botatzen dute, eta hori eskertzen da sektore honetan. Oso pozik nengoen Terrassako nire pisuaren salmenta tramitatu zutenean eta Sabadellen pisu bat aurkitzen lagundu zidatenean. Zalantzarik gabe beti gomendatzen ditut, emaitza onak bermatuta. Eskerrik asko horrelako aldaketa garrantzitsuen garaietan hor egoteagatik!"\n"Haiengana joaten gara erosle moduan. Usaimen ona nabarmenduko nuke bezeroen beharrak eta lehentasunak detektatzeko. Hiru solairu erakutsi zizkiguten eta hirurak primeran egokitzen zitzaizkigun bilatzen ari ginenerako. Beste agentziekin dugun esperientzia da denbora galtzen zintuztela nahi zenuenerako egokitzen ez ziren pisuak erakusten edo astez zain utzi zintuztela. Bestalde, etxebizitza erostea asko erraztu zuten."


2017ko Azkena Rock Festivalek egunez eguneko kartela aurkeztu du | Musika | EiTB\n2017ko Azkena Rock Festivalek egunez eguneko kartela aurkeztu du\nAzkena Rock Festivalek egunez eguneko kartela aurkeztu du\nJohn Fogerty izango da buru ostiralean, eta Chris Isaak larunbatean. Egun baterako sarrerak salgai jarri dituzte; 45 euro (gehi gastuak) ordaindu beharko dira, apirilaren 5era arte.\nAzkena Rockek espazio berezia zabalduko die garajeari eta punkari\nBehin kartela itxita, Azkena Rock Festival Gasteizek ekainaren 23 eta 24an hartuko duen jaialdiak egunez egun zer artistak joko duten iragarri du gaur.\nJohn Fogerty izango da ostiraleko musika jardunaldiaren burua. Estatubatuarrak Creedence Clearwater Revival mitikoen kantu gogoangarriak eramango ditu Mendizabalara, eta, besteak beste, Cheap Trick eta Hellacopters egongo dira berarekin batera.\nLarunbata Chris Isaaken eguna izango da, 2010eko bisitaren ostean berriz egongo baita kaliforniarra Gasteizko rock jaialdian. Egun horretan, baina, The Cult, Union Carbide Productions eta Michael Kiwanuka ere arituko dira, besteak beste.\nJaialdiak, gainera, egunez eguneko sarrerak jarri ditu salgai: 45 euroko prezioa (gehi gastuak) izango dute apirilaren 5era arte, eta bi eguneko bonuaren behin betiko prezioa 98 eurokoa izango da.


Arabako Elikagai Bankuarekiko elkarlana | Okerrak Blusa eta Neska Taldea\nOrain dela 3 urte Okerrak taldea elkarlanean hasi zen Arabako Elikagai Bankuarekin aprobetxatuz abuztuaren 6ko arratsaldean Arka plazan egiten dugun umeentzako gymkana.\nPlazako hainbat puntutan jendeak utzi ahal ditu galkorrak ez diren elikagaiak, higienerako produktuak eta oinarrizko beharrik handienak dituzten lagunentzako bestelako artikuluak. Artikulu horiek kutxetan jartzen dira eta Elikagai Bankuko kideek jasotzen dituzte jarduera bukatutakoan.\nAhalik eta jende gehien erakartzeko asmoz, eta ondorioz, ahalik eta produktu eta elikagai gehien ekar dezaten, aurreko egunetan ekitaldiaren zabalpena egiten da txartelak jarriz eta Diario de Noticias de Alavako laguntzarekin.\nZinez eskertu nahi diegu lagun guztiei hiru urteotako laguntza; izan ere, elikagaietan 1.000 kilotik gora jaso dira eta ekitaldi honen arrakasta bermatu dute.\nEra berean, eskerrak eman nahi dizkiegu gurekin elkarlanean aritzen diren gainerako nesken eta blusen kuadrillei zezen plazarako ibilbidean egiten duten geldiunea euren artikuluak eta elikagaiak uzteko.


Txinako FerroChrome fabrika eta fabrikatzaileak | Feng Erda\nFerrokromoa (FeCr)% 50 eta% 70 kromo arteko kromo eta burdinaren aleazio bat da. Munduko ferrokromoaren% 80 baino gehiago altzairu herdoilgaitza ekoizteko erabiltzen da. Karbono edukiaren arabera, honela bana daiteke: karbono handiko ferrokromo / HCFeCr (C:% 4-8%), karbono ertaineko ferrokromo / MCFeCr (C:% 1% -4), karbono gutxiko ferrokromo / LCFeCr (C: 0,25 % -0,5%), Mikro karbono ferrokromo / MCFeCr: (C: 0,03% 0,15). Txina munduko ferrokromo ekoizpenaren proportzioa handitzeko.\nOinarrizko informazioa ：\nFerrochrome Nazioarteko Marka (GB5683-2008)\nkonposizio kimikoa （wl%）\n① Altzairu herdoilgaitza ekoizteko erabiltzen da， Altzairu herdoilgaitza kromoaren mende dago itxuragatik eta korrosioaren aurkako erresistentziagatik.\n②Altzairugintzan aleazioen gehigarri nagusia denez\n③Karbono gutxiko altzairu galdaketa prozesuan ezinbesteko gehigarria da\nAurreko: Silizio manganeso aleazioa\nHurrengoa: Altzairuzko bola forjatzen\nFerro Chrome prezioak\nKarbono handiko Ferro Chrome\nKarbono gutxiko Ferro Chrome


Euskal Herriaren Askapenerako Politik Zirriborroa\nEUSKAL HERRIARI BURUZKO ERREALITATEA\n“Euskal Herria” izenaz izendatzen den Herria Europa hego-mendebaldean dago, frantziar eta espainiar estatuen artean kokatzen den lurraldea dugu. Jatorrian gaur egun ikusten duguna baino lurralde zabalagoa zen. Historian zehar hainbat mugimendu inbaditzaileen zapalkuntzen azpian bizi izanak bere lurraldea murriztera eraman du; batez ere, estatu frantses eta espainiarren zapalkuntzaren eraginez, oraindik orain pairatzen duena. Lurralde horretan bizi izan den eta bizi den jende talde batek osatzen dugu Euskal Herria.\nBihotz handiko jendea izan da eta bada, zintzoa, adimentsua eta solidarioa, eta justiziarako sena eta ausardia nabarmenak ditu. Komunitate zentzu sakona garatu du, lurrarekin lotura sendoa, kultura paregabea eta aberatsa, eta dozenaka mila urte dituen hizkuntza bati gaur arte eutsi izan dio.\nBere existentzian zehar, ekarpen interesgarriak egin dizkio munduari eta gainerako gizakiekin armonian eta berdintasunean bizitzeko gogo irmoa adierazi du.Bere nahia da gizaki guztiok osatzen dugun familia handia planeta garbi, justu, oparo eta baketsu batean bizitzea. Horretarako lan egin dugu beti gure lekutik.\nBERTAKO EUSKAL JENDEA\nBertako euskal jendea duela 30.000 urte baino lehenagotik bizi izan da lur honetan. Lur honetako jatorrizkoak dira beren ondorengoekin batera. Antzinako sinesmen sistema baten jabe izan dira; honek pertsonen, lurraren, izaki bizidunen eta unibertsoaren arteko harremanaren sakona azpimarratzen du. Egun, sinesmen sistema horren adierazpenak beren kulturaren hainbat elementutan aurki daitezke. Amalurra-rengandik eta beronen baliabideetatik bizi izan dira oro har eta, era berean, garai berrietara egokitzen jakin dute, Amalurra lantzen eta berau eta bere izakiak zaintzen jarraitzen duten bitartean.\nEUSKAL JENDEA, EZ BERTAKOA\nBertako euskal jendearen ondoan euskal jende asko ere egon da. Beren sustraiak beste toki batzuetakoak ziren baina bertan finkatu eta bertakoekin bizi izan dira historian zehar. Hemen bizi, lan egin eta ondorengoak izan dituzte, beren artean edota bertakoekin. Beraien artean batzuk lur hau, bertako jendea eta kultura errespetatzen eta maitatzen jakin izan dute eta euskalduntzat jotzen euren burua. Euskal bertakoek ongietorria eman eta ematen diete denei eta euskaldun izateko beren erabakia harrotasunez sentitzen dute. Baita eskertu ere, bertakoentzat eta hauen bizitzan euskarri-korrontea izan direlako.\nOndorioz, ondorengo batzuek bi jatorriak aurkezten dituzte: euskal bertakoena eta euskal jendearena. Gonbidatzen zaie bi jatorriak aldarrikatzera eta direnak direlako bi norizanetan harro sentitzera.\nEUSKAL HERRIAREN AURKAKO ZAPALKUNTZA ETA BERE ONDORIO BATZUK\nGaur egun estatu espainolak eta frantsesak okupatzen dute Herri hau, euren estatuen zati bailiran aldarrikatzen, eta horrela deitzen dute. Frantzia ipar aldetik eta Espainia hego aldetik. Euskal Herria euren estatuko zati dela iritzita (edo frantses estatua edo espainiar estatua) pentsatzen dute pertsonak espainolak edo frantsesak izan daitezkeela soilik. Aldi berean, ados daude kultura frantsesa edo espainiarra inposatzen jarraitu beharrarekin gure kulturaren gainetik.\nHelbururik garrantzitsuena Euskal Herriaren ustiaketa ekonomikoa izan da, eta honen ondotik euskal etnia suntsitzeko eta desagerrarazteko saiakera puntualak izan dira. Okupatze eta ezabatze estrategiaren osagarriak ez dira bakarrik izan euskal kulturaren ukazioa, baita kultura defendatzen saiatzen zirenen zigorra, jazarpena eta, batzuetan, sarraskia ere.\nZapalkuntza honen ondorioetako bat euskal populazioaren barne zatiketa izan da, bertako euskal jendearena zein bertakoak ez diren euskal jendearena. Euren artean talde handi batek euskal kulturarekin bat ez etortzea hautatu du eta norizan horri eta kulturari uko egitea, beste norizan batzuk hartuz: frantsesa (ipar Euskal Herrian), espainiarra (hego Euskal Herrian), europarra . . . Beste pertsona talde batek norizan bat baino gehiago hartu ditu aldi berean: euskal-frantsesa edo euskal-espainiarra edo alderantziz. Honek hainbeste zanpaketarik pairatu gabe bizirauten utzi die bi talde hauei. Horietako beste talde bat politika zapaltzaileekin elkarlanean aritu da, batez ere interes ekonomikoengatik (jauberia klasetik nagusiki eta ertain klaseko parte batetik).\nEta bertako euskal jende talde sendo eta zabal bat gai izan da bere nortasunaren ikuspegia ez galtzeko eta norizan bakar honi ez uko egiteko. Norizan zapaltzaileak hartu ez izanak arazo larriak ekarri dizkio eta gaur egun ere horrek zailtasun nabarmenen iturri izaten jarraitzen du. Azken talde hau Euskal Askapenerako indar garrantzitsuenetako bat izan da eta aldi berean errepresioaren jomuga nagusia. Aliatu indartsu eta konprometituak aurkitu ditu bertakoak ez diren euskal jendearengan; hauek ere errepresioaren jomuga zuzenak izan dira.\nAzpimarratzekoa da gizarte talde batzuk Euskal Herrian garatu dituzten lana eta ardura euskal askapenaren alde, adibidez emakumeen mugimendu antolatua, hain indartsua eta eraginkorra, edo mugimendu antimilitarista, ekologista, gazte mugimendua, eta abar.\nBarne zapalketaz gain, pertsonen arteko harremanei eragiten dien indarkeria ere hor dago zapalkuntza honen beste ondorioetako bat bezala, baita alkoholismoa ere. Pertsona egokiak ez izateko sentsazioa, edo “ardi beltzak” izatekoa sistema zapaltzailearen aurrean amore ez ematea erabaki duten euskal pertsonen eta euskal bertakoen buruan ibili daitezke.\nEstatu zapaltzaileetakoak diren pertsonek euskal jendea zein euskal bertakoa horrela ikustea ere litekeena da.\nEUSKAL ASKAPENAREN ALDEKO ALIATUAK\nPlanetan zehar pertsona askok azaldu du eta azaltzen du euskal askapenaren aldeko gogoa. Azkenengo hamarkadetan Espainiako eta Frantziako estatuetatik -eta beste herrialde batzuetatik ere- etorritako jende asko lurralde honetan gelditu da. Hauetako batzuk ere jakin izan dute lur hau, bere jendea eta kultura errespetatzen eta maitatzen eta ongietorria ematen diegu denei; gure eskua luzatzen diegu eta gure ondoan euskaldunak izateko aukera ere bai, horrela aukeratzen baldin badute.\nEUSKAL JENDEA MUNDUAN\nAzkenik, badago bertako euskaldun eta euskaldun ez bertakoen talde anitz eta zabal bat, eta euren ondorengoak, Euskal Herria utzi behar izan dutenak, euskal kultura joan ziren tokietara eraman dutenak. Gaur arte bertako euskal norizanari edo euskal norizanari eusten diote. Beraietaz harro sentitzen gara.\nGure helburua da gure jendeari eta gure lur maiteari egindako min guztietatik suspertzea eta elkarri laguntzea planeta eder honetan bizi diren pertsona guztien loratze osoa lortzen.\nLast modified: 2014-02-26 08:59:10+00


genre_facet:"EIMAk onetsitako materialak" author_facet:"Letona Agirre, Begoña" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Mekanizazioa (Heziketa Zikloa). Erdi maila" topic_facet:"Fabrikazio Mekanikoa (Lanbide Arloa)"\nGeneroa / Forma: EIMAk onetsitako materialak Egilea: Letona Agirre, Begoña Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Mekanizazioa (Heziketa Zikloa). Erdi maila Proposatutako gaia: Fabrikazio Mekanikoa (Lanbide Arloa)\n1 Ekipamendu eta instalazio termikoak (Modulua) 1 Energi eraginkortasuna eta eguzki energia termikoa (Heziketa zikloa). Goi maila 1 Energia eta ura (Lanbide Arloa) Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila 1 Fabrikazio-teknikak (Modulua) Gehiago ... 1 Instalazio termiko eta fluidodunen mantentzea (Heziketa zikloa). Goi maila 1 Instalazioa eta mantenimendua (Lanbide Arloa) 1 Instalazioak muntatzeko prozesuak (Modulua) 1 Instalazioen irudikapen grafikoa (Modulua) 1 Interpretazio grafikoa (Modulua) 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Metal Eraikuntzen Irudikapena (Modulua) 1 Metal-eraikuntzak (Heziketa Zikloa). Goi maila 1 Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


Ehundik gora enpresa eta zentru teknologikok parte hartu dute Mugaz bestaldeko Fabrikazio Gehigarriaren jardunaldian - Gipuzkoako bazkundea\nEhundik gora enpresa eta zentru teknologikok parte hartu dute Mugaz bestaldeko Fabrikazio Gehigarriaren jardunaldian\nPoctefak eta Fondos Interregek finantzatutako TRANSFRON 3D eta COMPETITIV’eko proiektuek Mugaz bestaldeko Fabrikazio Gehigarriaren inguruko jardunaldia antolatu dute gaur Gipuzkoako Bazkundean. Jardunaldiaren helburua fabrikazio gehiagarriaren (3D inprimatzea bezala ezagunagoa dena) adibidideak gure lurraldeetan erakustea da eta zentru teknologiko eta enpresen arteko osagarriak izan daitezkeenak identifikatzea.\n“Zer da mugaz bestaldeko fabrikazio gehiagarriari buruz?” titulupean egin den jardunaldian Euskadi, Akitania eta Nafarroako 100 enpresa eta zentru teknologiko inguruk parte hartu dute eta 50 topaketa baino gehiago egin dira, horrez gain “Additive Valley” inguruko workshopa eta Networking bat egin dira Subcontex Gipuzkoa, Competitiv´eko, Transfron 3D, Addimadour, Mizar eta Addimat erakusketariekin.\nYanns Danis izan da jardunaldiko hizlari nagusia eta helikoptero motoreen fabrikazioan nagusi den Safran Helicopter Engines taldearen ikuspegi estrategikoaz aritu da. Taldearen gunetako bat Baionako iparraldeko Tarnosen dago kokatuta eta besta Bordesen Pirineo Atlantikoko Pauren ondoan. Bi gune hauek lehenengoak izan dira Frantziako propultsioko aeronautika eta espazio industriarentzat fabrikazio gehiarriko osagarriak serie-fabrikazioan egiten. Turbomecanen “Ligne du futur” izeneko programa bat dago eta honek fabrikazio gaitasunerako hobekuntza programa bat du fabrikazio gehigarria bezalako puntako makina-erreminta eta gailu berriak barneratzen dituena.\nSafran Helicopter Engines kasuaz gain fabrikazio gehigarriarekin erlazioa duten enpresen beste testigantza batzuk entzuteko aukera izan da. Baionako AKIRA Techonogies enpresak kirolaren esparruan plastikoarekin egindako fabrikazio gehigarriaren inguruko ikerketa aurkeztu du. Miñanoko (Arabako) teknologia parkean kokatuta dagoen MIZAR enpresak fabrikazio gehigarria metalean eta polimeroan mediku sektoretik aueronautikora kasua erakutsi du. MIZAR enpresa Alcor Taldeko kide da, talde enpresarial honek esperientzia handia du aeronautika, automobilgintza eta teknologia berrietako merkatuetan puntakoak diren teknologia enpresen sortzean eta garatzean. Iparraldeko Ayherren kokatuta dagoen LAUAK Taldeak aeronautikorako piezen eta erreminten fabrikazioarako fabrikazio gehigarria aurkeztu du. Horrez gain, Bizkaiako enpresa berritzaile eta gertuko baten kasua ezagutu ahal izan da, ADDILAN enpresa, honek fabrikazio gehigarria metalean WAAMen bitartez (Wire Arc Additive Manufacturing) azaldu du, Pirineo Atlantikoko Narcasteten dagoen VENTANA enpresak galdaketari zuzendutako fabrikazio gehigarriari buruz aritu den bitartean.\nJardunaldi hau Competitiv´eko (Bayonne-Iparraldeko Ganbera, Gipuzkoako Bazkundea, SODENA Nafarroako garapena, Orkestra lehiakortasunerako euskal institutua eta Mugaz bestaldeko Bihartean Ganbera) proiektuak azken aldian hiru lurraldeetan egin dituen jardunaldi diferenteei gehitzen zaio. Lehenengoa Iruñean egin zen eta nekazaritzako elikagaien industria izan zen aztergai, bigarrena Baionan egin zen eta osasunaren arloa jorratu zen eta hirugarrena, gaur, Gipuzkoako Bazkundean egin dena, fabrikazio gehigarriari zuzendua egon dena, Mugaz bestaldeko Fabrikazio Gehigarriari (3D inprimatzea) zuzendua hain zuzen.\nJardunaldi hauen guztien xedea Competitiv´eko proiektuaren helburuak burutzea da. Helburuak honako hauek dira: hiru lurraldeen arteko bateratasun ekonomikoak aztertzea espezializazio estrategien bitartez, hiru lurraldeetako enpresei eta tekonologia zentruei balore gehitua ematen dioten gaiak identifikatzea eta enpresa eta teknologia kolaborazioen poloen sortzea sustatzea, fabrikazio gehigarriari zuzendua bereziki ADDITIVE VALLEY izendatu daitekeen patzuergo bat sortuz.\nAzken jardunaldi honetan Competitiv´ekok TRANSFRON 3D proiektuaren laguntza izan du, proiektu honen helburua bertako aktoreen lankidetza sustatzea da fabrikazio gehigarriaren ezagutzan eta garapenean, piezen lortzea optimizatzea, prozesuen hobekuntza eta piezen balioztatzea, eta balio handiko piezak fabrikatzea lurraldean fabrikazio gehigarria sustatuz.


Maialen Chourraut. Piraguista: «Orain ez dut azaldu behar nor naizen eta zer egiten dudan» | EIBZko liburutegia\nGoizean Ereñotzun (Gipuzkoa) egon da entrenatzen, eta, dioenez, ura ez zegoen hain hotza. Olinpiar txapelduna izan arren, gogotsu sartzen da oraindik ur izoztuan Maialen Chourraut (Lasarte-Oria, Gipuzkoa. 1983). Donostiako Atletikoren piraguismo eskolako bazkaritik altxatu da BERRIAri kasu egiteko. 2016ko abuztuaren 12ko aleko azala ikusi du; bera agertzen da, Rio de Janeiron (Brasil) irabazitako urrezko domina eskegia duela, eta ilusioa egin dio opariak. «Halakoak amak biltzen ditu!».\nZer moduz hasi duzu 2017a?\nOso ondo. 2017an ez dut aurreikuspen berezirik egin, beste urte bat izatea nahi dut. Nire bizitzako beste urte bat, normala, olinpiar zikloa hasi baino ez da egin. Kirol mailan, helburua hobetzea da.\nGabon garaietan ekitaldi pila bat izan dituzu. Hori guztia ez al da itogarria?\nPixka bat. Niri oso lasai egotea gustatzen zait, isilik, lanean. Baina ekitaldi horiek guztiak aitortza bat dira, eta jendeari eskertu egin behar diot. Ez nago halakoetara ohituta, eta, horregatik, energia asko kentzen didate, baina oso eskertuta nago. Zorionez, jada piraguismoa ez dut ezagutarazi behar. Orain ezaguna da. Orain ez dut azaldu behar nor naizen eta zer egiten dudan.\nNabaritzen al duzu udaz geroztik ezagun bihurtu zarela?\nOspetsu ez, baina ezagun bai. Anonimatua galdu egin dut. Mailalen Chourraut, bi hitz horiek jende askori ezagun egiten zaizkio. Nonbaitera joaten naizenean, jendeak ezagutu egiten nau oraindik ere. Jende askok gelditzen nau kalean eta esaten dit: «Zuk ez dakizu ni nor naizen, baina nik badakit zu nor zaren»… eta kontatzen dit abuztuaren 11 hura nola bizi zuen, non zegoen… Eta hori sekulakoa izan da, baina jende pila batek. Zenbat ote dira? Eta, gainera, emozioz beteta. Hori sortzea…\nTxikia sentitzen naiz! Kar, kar… Ordura arte, abuztuaren 11 egun markatua zen nire egutegian. Abuztuaren 11 egunero nire buruan. Olinpiar Jokoetako egutegia egin zenetik abuztuaren 11 gorriz markatua nuen. Abuztuak 8 eta 11. Eta orain abuztuaren 11k bizirik egoten jarraitzen du, iraganean dago, baina bizi-bizirik.\nJatetxe batean sartu, eta jendea begira gelditzen al zaizu?\nNi nirera noa, eta ez naiz konturatzen. Baina, aurrekoan, esaterako, izeba batekin Kontxan topo egin, eta berak esan zidan kontrako norabidean zetozen batzuei «Begira, Maialen Chourraut!» entzuten ziela, eta horrela jakin zuela han nenbilela. Bai, jendeak ezagutzen nau.\nEta gustatzen al zaizu?\nNik nahiago isilean egon, baina, tira, ez da esajerazioa ere. Pasatuko da. Hori bai, toki guztietan oso ondo tratatu naute, eta gelditu nauen jende guztiak errespetuz tratatu nau. Ni orain dela urtebete, eta orain, berbera nintzen, eta bizitza bera da.\nUrrezko dominak egonkortasuna eman al dizu? Piraguismotik bizitzea ez da erraza.\nBizitza egiten dit. Azkeneko urteak, 2009az geroztik, kirol mailan urte onak izan dira. Munduko Txapelketako eta Olinpiar Jokoetako emaitza onei esker, bekak lortu ditut. Esaterako, emaitza onak izan ez banitu, ezingo nuen azken olinpiar ziklo hau planteatu nuen bezala planteatu. Ezingo nuke Ane [alaba] eduki, ezta zaintzaile bat eduki hura egunero zaindu eta biekin kanpora bidaiatu ere. Irabazi dudan dirua horretan inbertitu dut, baina, emaitzarik ez banu, ezingo nuke. Emaitza honek ziurtatzen dit berdin jarrai dezakedala, eta planteamendu bera mantendu. Emaitza onak segurtasun handia ematen du. Londreskoa ere emaitza oso ona izan zen [brontzea irabazi zuen].\nAlde horretatik, brontzea eta urrearen artean aldea al dago?\nUrrea are hobea izango da, baina oraindik ez da publikatu zein beka jasoko ditugun. Badakit hurrengo lau urteetan lasai bizi ahal izango naizela, eta halako kirol txiki batean gauza handia da, ez baikara kirolari profesionalak. Nik ez dut kontratu profesionalik: emaitzek ematen didate jaten. Aurtengo urtea ez bazait ondo irteten, epe luzeagoko planteamendu bat egin dezaket.\nDomina irabazi berritan amatasun baimenen aldeko diskurtso ozena egin zenuen. Pentsatuta al zeneukan?\nEz, prestatuta ez. Nik ama eta eliteko piraguista izan nahi dudala planteatu nuen unetik zen hori nire diskurtsoa. Praktikan egin nuen eta urrezko domina lortzea.\nBaina hedabide guztietan ama eta eliteko kirolaria izan daitekeela nabarmentzea… Jaso al duzu esker onik?\nAma asko etorri zaizkit «eskerrik asko» esanez. Amak eta aitak ere bai, gurasoak. Umea edukitzean ikusten duzu; beste ama batzuk ezagutu nituen, erditze osteko talde batean La Seun, eta harremanetan jarraitzen dugu. Lau hilabetera lanean hastea… Lau hilabeterekin ume batek oraindik amaren premia guztiak ditu. Ama asko entzuten dituzu: lanaldia murriztu nahi dut, baina eskatzen badut kalera botako naute. Edo baimena eskatuz gero kaleratu egingo naute… Ikusi ditut legez kanpoko gauzak, eta gertatu egiten dira. Legeak ez die ezer ematen gurasoei, eta ezer gutxiago.\nEliteko kirolariak ez dira halako gaietan sartzen.\nBidea egin behar da. Ausartu nintzenean esan nuen: aurrera, goazen bidea egitera. Gai honekin bustitzea zegokidala uste nuen. Pribilegiatua sentitzen naiz nire alabak denbora guztia gurasoekin pasatu duelako.\nZure izena jarri diote Lasarteko kiroldegiari. Joan al zara?\nEz. Hemen nagoenean Donostiako Atletikoren instalazioetan entrenatzen naiz. Kiroldegia oso ondo dago, eta orain handitu egingo dutela esan zidaten.\nAgian zure izendun ur bizietako kanala nahiago zenuen…\nHori bai, olinpiar kanal bat behar da hemen. Berdin dit nire izenarekin edo beste edozeinekin, baina behar da kanal bat hemen.\nHalakoak eskatzeko une aproposa da hau.\nHau da garaia. Urte askoan egon gara eskatzen, eta jarraituko dugu. Kanala behar dugu; bestela, gazte hauek [alboko jangelan Donostiako Atletikoren piraguismo eskolako Gabonetako bazkaria egiten ari dira] euren gaztaroa furgoneta batean pasatuko dute.\nHonek guztiak piraguismoari lagun diezaioke? Chourraut efektua egon al da?\nBaietz espero dut, baina ez dakit. Atletikon ez dut galdetu jende gehiagok izena eman duen. Nahiko nuke jende gehiago hastea, baina, horretarako, kanal bat behar dugu entrenatzeko. Hor hasten da dena. Azpiegitura hori eduki ezean, eta jende askok izena ematen badu, furgoneta asko behar dira ibaira joateko.\nOrain dena berriz hasten da.\nBai. Dena berriz hasi da, helburu berriak daude, lehiatzen jarraitu nahi dut. Gertatu denarekin ezin naiz konformatu; jarraitu lanean eta zer hobetu behar dudan bilatu.\nTokion pentsatu al duzu jadanik?\nBai, niri gauzak lotuak izatea gustatzen zait. Pentsatu dut horretan, umeak ikastolan egon beharko duela… Halakoetan pentsatu dut jadanik.\nAurretik, baina, falta zaizun titulua dago hor: Munduko txapeldun.\nHori falta zait, bai. Gogoa dut, baina egon naizen munduko txapelketa guztietan izan dut munduko txapeldun izateko gogoa… Aurten, Pauen [Okzitania] da; hurrengoan, Rion, eta 2019an, Seun [Herrialde Katalanak]. Seun aukera nahiko ona daukat.\nHelburua, beraz, Munduko txapeldun izatea.\nEz. Helburua hobetzea, hobetzea eta hobetzea da. Gero sendoago lehiatzeko.\nRiora joan aurretik, helburua domina zela esaten zenuen.\nHan helburua domina zen, ez hobetzea. Orain, domina lortuta, helburua hobetzea da.\nAsko eskatzen diozu zeure buruari.\nNire izateko modua da, pixka bat suntsitzailea agian, baina gustatzen zait, horrela funtzionatzen dut. Neure burua nik estutzen dudala sentitzea.\nSuntsitzailea izan daiteke gaina jotzen duzunean.\nEz dakit, gauzak gaizki irten zaizkidanean nahiko ondo eramaten ditut. Nik aldaketa bat egin nuen Pekinen ondoren. 2009tik aurrera, aldaketa egin nuen, entrenamenduetan huts egiten onartzea. Huts egitea gauza positibo gisa hartzen ikasi nuen, ez estankatu eta haserretzen. Ume batek nola ikasten du oinez? Erortzen; bada, ikasi erortzen. Huts egitearekin bizitzen ikasi dut, eta huts hori nirekin eramaten. Ehun aldiz kale egiten badut, ehun huts dira, baina ez naiz amiltzen. Hutsek toki hori dute nire bizitzan.\nKategoria Berria egunkaria, D eredua, DBH 3. eta 4. mailak, Elkarrizketa, Euskara, Gorputz Hezkuntza, Kirola, etiketak Imanol Magro Eizmendi, Maialen Chorraut, Piraguismoa, Urrezko domina by liburutegia. Gorde lotura.


Idurre Ezpeleta: "Goienakide komunitatea, euskara eta komunikazioa ardatz dituen proiektu berri bat da" - Debagoiena - Goiena.eus\nIdurre Ezpeleta: "Goienakide komunitatea, euskara eta komunikazioa ardatz dituen proiektu berri bat da"\nLarraitz Zeberio Lekuona 2021-10-14 11:32\nKomunitatea handitzea, sare zaharrak osatzea eta berriak sortzea izango da Goienakide kanpainaren helburuetako bat. Komunitatea handitzea, sare zaharrak osatzea eta berriak sortzea izango dira egiteko nagusiak. Idurre Ezpeleta da kanpainako arduradunetako bat.\n"Helburu behinekoena euskararen normalizazioa sustatzea, komunitatearen kontzeptua errotzea, herrigintzaren aktibazioa lortzea, komunitatea bera sendotzea eta handitzea da; betiere, aliantzak sortuz eta eskualdea saretuz", azaldu du.\nAurkezpen ekitaldia urriaren 20an izango da Arrasateko Biteri plazan, 18:00etan. datozen hilabeteetan, berriz, herriz herri zabalduko da ekimena. "Egitasmo honen bidez Debagoieneko komertzio, elkarte eta enpresengana iristea ere badugu helburu; modu batera edo bestera, agente horiek ere eragin zuzena dutelako euskararen normalizazioan, komunitatean, herrigintzan zein herritarren aktibazioan", esan du Ezpeletak.\nArgibide gehiago eman ditu Hemen Debagoiena saioko elkarrizketan.


Gorpuak egunkarietako azaletan • ZUZEU\nGorpuak egunkarietako azaletan\nEtxe Zuriak Bin Ladenen gorpuaren irudirik ez zabaltzea erabaki du eta egunkariek horren berri eman nahi izan dute beren azaletan. Ikuskizun bortitz, odoltsu eta latza izan da egunkari askotan ikusi ahal izan duguna; Bin Ladenen irudien faltan, harekin batera gordelekuan zeuden hildako pertsonen irudiak erabili baitituzte berria irudiztatzeko. Beldurgarria, benetan. Eta galdera da: benetan beharrezkoak al ziren? Nik ezetz uste dut, irudi beldurgarri horiek ikusi gabe berria berdin-berdin uler nezakeen, eta ziur nago irakurle gehienek ere.\nOsama bin laden, prentsa, Terrorismoa\nEstatubatuar guztiak ez dira zakil hutsak\n5 pentsamendu “Gorpuak egunkarietako azaletan”-ri buruz\nGari Garaialde 2011-05-05 08:58\nBa nik ondo ikusten dut argazki hauek publikatu izana eta batez ere ikusiak izan ondoren galdera bat geratzen delako airean. Norbaitek pentsatu dezake justzia hori denik?\nOdola ikusteak ez gintuzke kezkatu behar, odola sortzeak kezkatu behar gaitu.\nIñaki Larrañaga 2011-05-05 09:09\nZentzurik ez duena da batzuen heriotza/odola erakustea eta Bin Ladenena ez.\nAitor Furundarena Usabiaga 2011-05-05 09:50\nEgunero berri ugari jasotzen dugu mundutik, hoietatik asko oso latzak, baina nik uste irudiak ikusi ezean askotan ez dugula barneratzen benetan zer gertatu den. Ez da berdin sentitzen “halako hil dute” irakurtzea edo hildako horren irudia ikustea. Niri ondo iruditzen zait argazki hoiek argitaratzea, eta askoz garrantzitsuago jotzen dut Bin Laden ez beste guztiena argitaratzea, Bin Laden berarena baino, izan ere honen argazkiak, egin den sarraskiaren neurria estaliko lukeela iruditzen baitzait.\nAldiz, iruditzen zait gauzak gertatu eta handik denbora batera (adibidez, handik urtebetera, bi urtera…) argazkiak berriz argitaratzen direnean (hau egitea ohikoa da) askoz gehiago bilatzen dela jendea probokatzea eta odola berotzea, gauzen berri ematea baino.\nAitor Furundarena Usabiaga 2011-05-05 09:59\nA! Eta justiziari buruz, bertsio ofizialak esaten duena gertatu bada kontu honetan, egin dena ilegala da, beraz ez da justizia bete, kontrakoa baizik, justiziaren AURKA jokatu da. Baina Estatu Batuak da, alde handiz, munduan jende gehien hil eta zapaltzen duena, hori badakigu, eta ez dakienak jakin beza, beraz justizia alde horretatik ezer berririk ez.\nA! Eta zinikoa izan behar du egin duten ekintzari “Geronimo” izena jartzeko…\nPaki Perez 2011-05-05 23:30\nNiri izugarrizko errespetu falta iruditzen zait, halako argazkiak argitaratzen direnean. Hildakoekiko, euren senide eta gertukoekiko. Niri behintzat ez litzaidake batere gustatuko nire gorpua edota nire maiteen gorpuak medioetan agertzerik, odoleztatuak eta sarraskituak gainera. Nik ez dakit halako irudiek gertaeren benetako dimentsioa barneratzen laguntzen ote diguten Aitor, benetan ez dakidala. Nik halakoak ikusten ditudanean (Zuzeu-n ikusi behar izan ditudala, to!) oso espazio intimoa inbaditzen ari naizenaren sentsazioak espantatzen nau. Halakoak ikusteko batere eskubiderik gabe, nire txokotxoaren ezkutalekuan gordeta. Ez da nire esparrua; ez dagokit ikuslearen tokia, soldadu hiltzaile baten begiak eskaintzen badit ere: Sar dezala ipurtzulotik. Min izugarria ematen du hildakoengan pentsatzeak, eta batez ere euren senideengan pentsatzeak. Umiliazio horretan pentsatzeak. Niri sekulako ezintasuna pizten dit, sekulako amorrua.\nBesterik da halako argazkiak argitaratzeko baimena hain justu eurengandik datorrenean, etxekoengandik, salaketa publiko bat egitearren. Horrelakoak ikusi izan ditugu herri honetan ere, Mikel Zabaltzaren edo Joxe Arregiren gorpu torturatuen irudiekin esaterako. Partikularki, ez zait halako irudiak ikustea gustatzen, begi bistako arrazoiengatik, eta zenbatetan ez ote ditugun ikusi behar izan kaleetako hormetan, egunkarietan…Ulertzen dut diozuna: Konzientziak astintzeko balio dutela; salaketa politko gordinak egiteko. Nik kasu horietan, alegia, baimenarekin argitaratutako argazkien kasuan, bestelako kontsiderazioak aintzat har ditzaket. Kasu hauetan ez.


20 Jarraitzen 50 jarraitzaile\n2020(e)ko Urt 28, 09:09\n"Herritarrok gorriak pasatuko ditugu 2010-erako Y-rik ez badugu". Etorkizuneko iragarkizun merkeak botatzen, egia absolutuaren prezioan, boteretik.\nZertarako? #HipotesiBat: beldurra zabaltzeko+euren nahiak inposatzeko, #MakinariaMediatikoa-z otzandutako herritar makurtuon gainean.\nEta, zer den patua, gizona, #AlvaroAmann, ondo-ondora ekarri bizitzak. #Mundaka-n bizi, eta, antza, #AbiaduraGeldokoPasioa-n du berak gozatzen bizitzaz ;-)!\n2020(e)ko Urt 27, 09:26\n@Zaru_ttikiya Ze gogoko duten askok #beldurra zabaltzea. Beldurra #enplegua-gatik, lapurrengatik, #krisialdia-gatik, #EstatuIndarkeria-gatik, #Eguraldia-gatik,... ez du asko axola zergatik.\nIzan gizarte beldurtu bat eta errazago bideratuko dituzu, boteretik, administraziotik, #EuskalMafia-tik, nahi beste #txantxullo.\n#AHTGelditu, #InoizEzDaBerandu ;-)!\n#DavidHoyos-ek be, AHT-ko zulo luze eta ilunaz, zabal egin zuen #Berbaz, behinola, #BilboHiriaIrratia n:\n2020(e)ko Urt 27, 08:58\n@ISFEuskadi Itzel ederra izan zen, gogoan dugu, #AntzerkiZ-en (https://antzerkiz.wordpress.com/) lana. #ZapalduonAntzerkia\nKontu larriei buruz ari ziren, eta emozio-sorta zabala pizten asmatu zuten: kezka, hausnarketa, barrea, mina, esperantza,... Berri gehiagoren zain, aurrera!\n2020(e)ko Urt 20, 10:53\n@eke Ze interesgarria, hor izan gura nukeen arren, #Mundaka n lotuko gara, umeekin ;-)!\nBaduzue hitzaldiaren ondoren dokumentazioa zabaltzeko asmorik? Gustura begiratuko nuke!\n2020(e)ko Urt 20, 09:50\nEskerrik asko! Azken urteotan, oposizioko azterketan bertan hori idatzi eta publikoki irakurri eta gero, oso libre ibili gara, dana dala, lan-jardunari edukia guk geuk emanez, kanpoko eragileekin zuzenean, aipatutako alorretan.\n(#MundakaFestival i aurre egiten, kasu: https://www.argia.eus/albistea/mundaka-festivaleko-kakatza-arteko-lorak)\nHala ere, gustorago ibili gura dogu kanpoan. Izkutuko eta ageriko agintari ustel eta aipatzen dozuzen soberako hainbat engranaje artean norbera ere itzaltzeko arriskua latzagoa dalakoan ;-)!\n2020(e)ko Urt 17, 09:35\n@argia Eta, #Mundaka-n ere aurkezteko bagenu liburua? Gogorik bai? Norekin berba egin zubi-lanetarako, gura bazenute?\nGogoan dut halako baten inoiz ikusi gabekoa ikusi nuela Mundakan: manifestazio baten ondorena!\nOrripaper mordoa Goiko Kalean, egoitzetako grebalariek utzita, ostiral eguerdi baten, uda aldera, 2017an edo?\nMundakakoa izanda arduradun nagusia, #BizkaikoForuAldundia ko buru #UnaiRementeria, eta herrian egoitza 2 direla, horregatik omen...


Ostirala, 10 uztaila, 2020\nAlbisteakMarijo - 2020-07-03 0\nElkarrekin Podemos-IUk kanpaina-ekitaldia egingo du bihar Arrasaten\nEkitaldian Elkarrekin Podemos-IUko lehendakarigai Miren Gorrotxategi izango da, baita Jon Hernandez Legebiltzarrerako hautagaia ere, Rafa Mayoral Unidas Podemoseko diputatua eta Pilar...\nArrasatearren inmunitate maila jakiteko testak egin dira\nOsakidetzak seroprebalentziaren inguruko bi azterketa egin ditu. Horren harira, Arrasateko boluntario batzuei odola atera diete. Argazkia: Nafarroako Gobernua.\nAlbisteakMB - 2020-07-03 0\nLagunAro, BGAEren ohiko Batzar Nagusia antolatu du uztailak 8rako\nBatzar Nagusi honetara helarazten den erabaki-proposamenari dagokionez, esan behar da berritasun batzuk dituela hasieran martxoan aurreikusitakoarekin alderatuta, horiek guztiak birusaren eraginetik eratorriak.\nAlbisteakIker - 2020-06-19 0\nMondrako ‘Gonzo’, ‘Aranba’ eta ‘Tibu’k agur esan diote taldeari\nMikel Gonzalez 'Gonzo', Julen Aranbarri 'Aranba' eta Gorka Eraña 'Tibu'k ez dute taldean jarraituko hurrengo denboraldian\nAlbisteakGontzal - 2020-02-14 0\nZaldibarko hondamendiagatik erantzukizunak argitzea eskatu da\nArrasateko herritar eta eragile batzuek antolatuta, atzo arratsaldean bilkura egin zen Herriko plazan, "langileak, ingurumena eta osasuna" aintzat harturik.\nAita Mennin lan-baldintzak hobetzea eskatu dute hainbat langilek\nAita Menniko Zuzendaritza oraingoz ez du negoziazio prozesua ireki, eta ELA sindikatuak exijitu ditu, besteak beste, soldaten igoerak, generoen arteko arrakala txikitzea,...\nAlbisteakGontzal - 2020-06-03 1\nAlbisteakMondraberri - 2020-02-05 0\nMUk eta WATS Team-ek Estatuko lehenengo Kirol-enpresako Berrikuntza eta Kudeaketako Masterra aurkezten dute\nHeziketa honen bitartez, ekintzailetzaren sustapenerako bokazioa kirola bezalako enpresaren munduko aukeraz beteta dagoen alor bateko berrikuntzarekin batzen da Testua...\nAlbisteakGontzal - 2020-06-24 0\nBi kotxek talka egin dute Epeleko saihesbidean\nArratsaldeko 15:50ak aldera Kanpazartik jaisten zebilen turismo batek igotzen zebilen beste turismo batekin talka egin du, alboz. Pertsona batek zauri arin batzuk...


Zer garen | MONDRAGON Corporation\n1956an sortu zen enpresa errealitate kooperatibo baten emaitza da MONDRAGON. MONDRAGONen filosofia jasota dago haren balio korporatiboetan: elkarrekiko lankidetza, kudeaketan parte hartzea, gizarte erantzukizuna, berrikuntza, antolaketa demokratikoa, hezkuntza eta gizarte eraldaketa, besteak beste.\nNortasun kooperatiboa duten pertsona konprometituak gara, eta enpresa talde errentagarri, lehiakor eta ekintzailea osatzen dugu, nazioarteko merkatuetan lehiatzeko gai dena. Gure erakundeak metodo demokratikoak darabiltza bere sozietate antolaketan, eta enplegua sortzea, langileen giza nahiz lanbide sustapena eta ingurune sozialaren garapena ditu helburu.\nAntolaketari dagokionez, MONDRAGON lau arloren inguruan egituratzen da: Finantzak, Industria, Banaketa eta Ezagutza. Gaur egun 96 kooperatiba autonomo eta independentek, 81.000tik gora pertsonak eta I+Gko 14 zentrok osatzen dute MONDRAGON. Hala, Euskadiko lehen enpresa taldea eta Espainiako hamargarrena da.\nPERTSONA BAINO GEHIAGO\nEuskadiko lehen enpresa taldea da MONDRAGON, eta Espainiako enpresa nagusien artean garrantzitsuenetako bat. Bost kontinenteetan dago, eta 141 ekoizpen ezarpen ditu 37 herrialdetan, merkataritza presentzia 53 herrialdetan eta salmentak 150etik gora herrialdetan.\nMONDRAGON talde kooperatibo bat da, eta hala izan da sortu zenetik. Ezaugarri hori da bere indarretako bat eta bere arrakastaren arrazoietako bat. Izan ere, MONDRAGONen espezifikotasunetako bat bere elkartze prozesua izan da, non elkar hartzearen abantailak eta kooperatiben giza dimentsioa uztartu diren; horrek ekarri du, hain zuzen ere, talde kooperatibo sendo eta solidario baten sorrera.\nEnpresa izaerako errealitate sozioekonomiko bat da, Euskal Herriaren kulturan sustrai sendoak dituena, pertsonek eta pertsonentzat sortua.\nGizarte iraunkor batekin, hobekuntza lehiakorrarekin eta bezeroa gogobetetzearekin konprometitua, enpresa garapenaren bidez eta enplegua sortuz aberastasuna sortzeko eta gizartea eraldatzeko.\nElkartasun konpromisoetan hartzen du oinarri, eta metodo demokratikoak erabiltzen ditu bere antolakuntza eta zuzendaritzarako.\nPertsonek euren enpresen kudeaketan, emaitzetan eta jabetzan parte hartzea eta integratzea bultzatzen du.\nMONDRAGON lankidetza da. Errealitate sozioekonomiko kooperatiboa, pertsona konprometituekin eta enpresa errentagarri, lehiakor eta ekintzaileekin, testuinguru global batean, zeina bere giza dimentsioagatik, eragin sozialagatik eta lehiakortasunagatik ezagutzen den.\nLankidetza: Jabeak eta protagonistak.\nParte hartzea: Konpromisoa kudeaketan.\nBerrikuntza: Etengabeko berrikuntza\nEra berean, Printzipio Kooperatiboen eta bere esperientziaren esparruan, MONDRAGONek autoexijentziaren eta erantzunkidetasunaren balioak, elkarrekiko lankidetza, gizarte eraldaketa eta gobernu on kooperatiboaren praktikak bultzatzen ditu.\nEnpresa egiteko moduak, pertsonak ardatz hartuta eta gizartearekin konprometituta, gure jokabidearen jarraibide etikoak adierazten dizkigu.\nMONDRAGONeko zentro korporatiboak ezarrita ditu bere pertsonen eguneroko lana bideratu behar duten portaera-gakoak, interes-talde desberdinei dagokienez. Gure kode etikoak hurrengo dokumentuan jasotzen diren alderdiei erreparatzen die.\nKODE ETIKOA CORPORACIÓN MONDRAGON\nGeure historiatik abiatzen den etorkizuna. Gure Esperientziaren mugarrietan barna bidaia kronologiko bat egitea proposatzen dizugu. MONDRAGON proiektua eratuz joan diren gertaera korporatibo esanguratsuenen kronika, urtez urte.\n1955ean, Jose Maria Arizmendiarrieta jaunak gazte talde bat adoretu zuen fabrika utzi eta euren enpresa sortu zezaten, langileriaren demokrazian oinarrituta. Eta urte bat geroago, 1956ko apirilaren 14an, Arizmendiarrietak ULGOReko lehen harria bedeinkatu zuen, zeina mugimendu kooperatibistaren lehen bultzada izan baitzen.\nLan Ministerioaren agindu baten ondorioz, bazkide kooperatibistak Gizarte Segurantzako Ssitema Orokorretik baztertuta geratzen ziren, eta horrek eragin zuen gaur egun LagunAro Borondatezko Gizarte Aurreikuspeneko Erakundea denaren sorrera. Cooperacion aldizkaria ere sortu zen, aurrerago T.U. (Trabajo y Union) eta azkenik T.U. Lankide deituko zena. Caja Laboralen lehen bulegoa ireki zen publikora, Arrasateko Ferrerias kaleko lokal xume batean.\nSoilik 5 urtetan, Eskola Profesionalak 300 ikasle izatetik 1.000 baino gehiago izatera igaro zen. Caja Laboralen lehen bulegoa ireki zen, eta bi urte eskasean azkar hedatu zen inguruko herrietan. Arrasatek Tacique markarekin merkaturatu zituen bere produktuak; aurrerago Fagor Arrasate deitu zen. Caja Laboralen Enpresa Dibisioa sortu zen, eta Copreci, Ederlan eta Lana industri kooperatibak jaio ziren. Kooperatiben arteko mugimendu elkartu bat hasi zen, Esperientziaren etorkizuneko egituren zirriborroa. Grupo Cooperativo Mondragon deitu zenaren ernamuina izan zen; aurrerago Mondragon Corporacion Cooperativa deitu zen, eta, azkenik, gaur egun, MONDRAGON.\nArrasate transfer lerroak fabrikatzeari ekin zion, hozkailu eta garbigailuetarako. Kooperatibak Taci markarekin merkaturatzen zituen produktuak, eta ondoren Fagor Arrasate deitu zen. 1964an, jada 1.000 ikasle ziren Eskola Profesional Politeknikoan ikasten ari zirenak, eta Irizar eta Miba kooperatiben elkarketa formala gauzatu zen. 1970ean Fagor-Mercier txirrindularitza taldea aurkeztu zitzaien komunikabideei, nazioarteko tropelaren txirrindulari ospetsuenetako batzuekin.\nLaboral Kutxak 100.000 aurrezleren zifra sinbolikoa gainditu zuen, gure kreditu kooperatiba zein azkar finkatzen ari zen erakutsiz. 1972an, Eroskik 32 saltoki zituen martxan, eta 17. 000 bazkide kontsumitzaile baino gehiago. 1975ean, Laboral Kutxak eta hainbat kooperatibak konpromiso formalak izenpetu zituzten Ikerlan Ikerketa Teknologikoen Zentroarekin.\n1976ko azaroaren 29an, Jose Maria Arizmendiarrieta jauna hil zen. Taldearen bultzadak nabarmen jarraitzen zuen aurrera: salmentak hazi ziren, eta Latz, Kendu eta Dikar gipuzkoar kooperatiba berriak eta Aurrenak gasteiztar enpresa elkartu ziren. 1979an, krisi orokorrak konplikatutako urtea izan arren, MONDRAGONeko kooperatiben esportazioek jauzi ikusgarria egin zuten, eta 53,5 milioi euroren bueltan kokatu ziren, %54 baino gehiagoko hazkundearekin. Urkide sortu zen, Azpeitia-Zumaia eskualdeko Danona, Egurko, Leioa eta Zubiola kooperatibek osatutako taldea.\n1981ean MONDRAGON kooperatiben 25 urte bete ziren,eta hau da data sinboliko horren balantzea: • Laboral Kutxak 114 sukurtsal ditu, eta Baliabide Hartzekodunak 383,56 M€-ra iritsi dira. • Industri kooperatibek 498,84 M€-ko zifra gainditu dute. • Eroski kooperatiba, %38ko hazkundearekin, 90 M€-ren bueltan kokatu da. Eta, 1985ean, kooperatiben Taldeen Kontseilua eratu zen, gaur egungo MONDRAGONen enbrioi historikoa. Eta 1986ko urtarrilaren 1ean jarri zen indarrean Espainia Europako Erkidego Ekonomikoari atxikitzeko ituna.\n1986ko urtarrilaren 1ean jarri zen indarrean Espainia Europako Erkidego Ekonomikoari atxikitzeko ituna. 1988an, Korporazioko kooperatiben salmenta bateratuek 1.200 milioi euroren zenbatekoa gainditu zuten lehen aldiz, eta esportazioak 240 milioi euro baino gehiago izan ziren. Ideko Ikerketa eta Garapen zentroa sortu zen. Danobatek eta Soralucek, elkarrekin, makina-erremintaren sektoreko esportazioko eskaririk handiena lortu zuten. 1990ean, Fagor Arrasatek historiako eskaririk handiena lortu zuen makina-erremintaren sektorean, 20 milioi euro baino gehiagorekin, Volkswagenentzat eta Seatentzat.\n1991n, General Motorsek Europako urteko korporazio izendatu zuen MONDRAGON, Zerbitzu-Prezioaren Kalitateari lotuta. Oronak eta Urssak partaidetza nabarmena izan zuten Sevillako 1992ko Erakusketa Unibertsalean eta Bartzelonako Olinpiadetako instalazioetan. Fagor Sevillako Erakusketa Unibertsalaren hornitzaile ofizial moduan aukeratu zuten. 1994an,Irizarren Century modeloa Britainia Handia zebilen dagoeneko. Urte baten buruan, enpresari Bikaintasun Profesionalaren Felipe Printzearen saria eman zioten, eta Espainiako Urteko Autobusaren saria jaso zuen.\n1997ko apirilaren 14an jaio zen MONDRAGONen Interneteko zerbitzaria. Etxerakoen Dibisioaren salmentek 600 milioi euroko zifra gainditu zuen, 100.000 milioi pezetako zifra mitikoa. 1998aren amaieran, MONDRAGON Euskal Autonomia Erkidegoko enpleguaren %3,1 zen, BPGaren %4,5 eta esportazio ekonomikoen %9,3. Euskadin sortutako aberastasuneko 100 euroko, 4,5 euro Korporazioko enpresen jardueratik zetozen. Mendearen aldaketarekin, MONDRAGONek dagoeneko 54.000 langile zituen, Irizarrek Enpresa Bikaintasunaren Europako saria irabazi zuen, Laboral Kutxak 300 sukurtsal zituen 2001ean, eta hedatzen jarraitzen zuen, 26 bulego berrirekin, batez ere Gaztela eta Leonen eta Aragoin.\nInbertsioak errekor historikoa lortu zuen 2001ean: 872 milioi euro, ahalmen produktiboa handitzeko eta modernizatzeko, nazioartekotze maila igotzeko eta korporazioaren presentzia finkatzeko teknologia berriei lotutako jardueretan. 2002an, euroa indarrean jarri zen urtean, LagunAroko mutualsiten kolektiboan 27.202 lagun zeuden. 2004an, abenduaren 9an, Juan Carlos eta Sofia errege-erreginek MONDRAGONeko kooperatibak bisitatu zituzten. Juan Jose Ibarretxe lehendakariak egin zien harrera, eta Jesus Catania MCCko Kontseilu Orokorreko lehendakariak eta beste agintari batzuek Garaia Berrikuntza Guneko lehen harria jarri zuten.\n2006an biderkatu egin zen MONDRAGONen nazioarteko osagaia: Kontsumo Ondasunen fakturazioa %63 igo zen. 2007an, Eroskik Caprabo erosi zuen. Eta LagunAro, EPSVren zifrek beste errekor bat lortu zuten: 30.476 mutualista eta 8.176 pentsiodun. Krisiak doitzeko neurri handiak harrarazi zituen egituran zein estrategian, enpresen lehiakortasuna hobetzeko. Hazkundea iritsi zen berriro, eta, 2010eko itxieran, MONDRAGONek 178 milioi euroko irabaziak izan zituen, eta 1.378 lanpostu gehiago. Salmentak 13.989 milioi eurora iritsi ziren guztira (+%1,2).\n2011n, Orona Galarretako (Hernani) instalazio berriak eraikitzen hasi zen: Orona Ideo Innovation City. Lankide Aurrezkiaren eta Ipar Kutxaren integrazioa gertatu zen, eta LABORAL Kutxa berria sortu zen, estatuko erakunde finantzariorik sendoenetakoa. 2014tik kooperatiba guztiek egindako ahaleginak azpimarratu daitezke, Fagor Etxetresnetako krisiak kaltetutako bazkideak birkokatzen saiatzeko. 2015ean, nabarmentzekoa da Industria arloak izandako bilakaera, ekitaldian zehar 1.200 enplegu berri baino gehiago sortzera iritsi baitzen.


Txaramela: BUAH TXABAL ANTZEZLANAREN KRITIKA\nBUAH TXABAL ANTZEZLANAREN KRITIKA\nEuskararen eguna zela eta, abenduaren 3an “Buah txabal” antzezlana ikusi genuen. Mutil baten bizitzaren istorioa kontzen du, Garikoitz Kortabitarterena, ezizenez “Beti” deitzen dutenaren kontakizuna Bere lagunek horrela deitzen dute beti dagoelako lokalean. Antzezlanean mugikorraren bila hasiko da, han neska baten telefono zenbakia gordeta duelako. Neska horretaz Bilbon maitemindu egin zen, eta Nerea, Naroa edo Nora izena duela uste du. Beti ari da edaten eta petak erretzen lokalean, eta dena euskeraz egiten du, irainak izan ezik. Bestetik, bere trajediak kontatzen ditu eta oso traketsa dela ere esaten du. Euskerari buruz asko hitz egiten du eta euskeraz beti eta betiko hitz egitea “frikiena” dela esaten du, guk ikasleok euskarekiko daukagun jarrera kritikatu nahian. Oso barregarria da, eta beti “buah txabal” esaten ari denez, entretenigarria izateaz gain, zer pentsatu ematen du. Ez duzue uste, ala??\nAntzezlanean aktore bakarra, Jon Zubiaga “Osoron” agertzen den arren, bere lagunen papera eta beste pertsonaia batzuen papera ere betetzen du. Euskararen aurreko gazteen jarrera kritikatu nahi du Unai Iturriagaren antzezlanak, hau da, gazte guztiak edo gehienak euskararen alde egon arren, gutxitan mintzaten garela euskaraz. Pertsonaia batzuen jarrerak apropos exajeratu ditu ikusleenganako eragina sortzeko.\nGure iritziz oso ondo egon zen antzerkia, entretenigarria izan ez ezik ondo baino hobeto antzezten zuelako Jon Zubiagak. Dibertigarria iruditu zitzaigun arren , aktore gehiago egon izan balira hobeto egongo zatekeen.\nAinara De Pablo eta Ainhoa Gago\nPublicado por Prentsa Tailerra en 3:54\nGABON ZORIONTSUAK ETA URTE BARRI ON DENONTZAT\n2012ko SANTOMASAK INSTIAN\nMENDIKO TALDEA ILUNTZAR MENDIRA\nPARKOUR, KALEKO KIROLA\nZALDI GAINEAN, HIPIKA\n47. DURANGOKO AZOKA


Euskal Denda, euskal artisautza tradizionalaren erakusgarri beste behin - Deia\nEuskal Denda, euskal artisautza tradizionalaren erakusgarri beste behin\nIazkoan ezin izan zituen bere urrezko ezteiak beste, baina aurtengoan bere 25.urteurrena betetzeko prest dator Arbasok antolatzen duen ekimena. 53 profesionalek hartuko dute parte, abenduaren 4tik 8ra egingo den azokan\nimanol fradua / durango 27.11.2021 | 18:16\nEuskal Herriko artisautzarik onena izango da Durangon, abenduaren 4tik 8ra arte Alain Salterain\nEuskal Herriko artisautzarik onena izango da Durangon, abenduaren 4tik 8ra arte\nIAZKOAN ezin zuten bere 25, urteurrena bete, koronabisrusa dela eta. Urtebete espero ostean, hala ere, ederto asko beteko dituzte aurtengoan. Zilarrezko ezteiak abenduran 4tik 8ra beteko dituzte, Durangoko merkatu plazan jarriko diren erakusmahaietan. Euskal Herriko zazpi herrialdeetatik etorritako 53 artisua izango dira Euskal Dendan, Arbaso elkarteak antolatutako ekimenean. Euskal Herriko artisautza tradizionalaren erakusgarri, baina baita abangoariako lanak jasoz ere.\nUrrezko ezteien jai handirako 53 artisau izango dira, eta horietatik %37 berriak izango dira. Hau da, "lehenengoz" izango dira Euskal Dendan, antolatzaileek adierazi dutenez. "Erakuslehioa gero eta ani-tzagoa izango da, heterogeneoagoa", beraz. "Orain arte izan ez diren gremioak izango dira bertan, eta bertatik bertara ikusgai, izaera bereziagoa emango diotenak pandemia osteko berrestreinaldiari". Honek ematen dio azokari bere ikutua, "gizartearekin duen baloreari" ematen diona.\nNoski, bete beharreko osasun-neurriak presente egongo dira. Hala izan behar da eta hala izango da. Baina bertaratzen direnek ikusgai izango dute "artisautza bizirik manten-tzen den" sektorea dela. Urtero urtero berritzen dena, nahiz eta tradizioa ere mantentzen den. Bada, 19 izango dira lehenegiz egongo direnak. "Honek argiro islatzen du belaunaldien arteko berrikuntza" badela, baita erakundeen laguntza beharrezko duen sektorea dela, pandemia garaian nahiko sufritu duena, "Azokak dira gure erakuslehio nagusia. Egia da internet bidez merkaturatu ahal garela, baina aurrez aurreko arreta gure muina da", diote Arbaso erakundetik.\nHelburuak argi dituzte ekimeneko parte hartzaileek, baita antolatzaileek: Euskal Dendak artisautzaren garapena du jomuga nagusi. "Aukera paregabea da guk eskuz egindakoak merkaturatzeko, publikoak jakin dezan zer egiten dugun". Eta. bide batez, "zer egiten dugun jakinarazteko" ere, Izan ere, "euskal artisautzak "profesionalitate maila altua du", mugak bota eta leku batetik bestera ibiltzeko.\nHorrexegatik, Arbaso elkarteak duen apostua sendotzen doa urtero. "Egiten duguna tradizioan dago", diote, "baina berrikuntzara ere". XXI. mendeko artisauek "euren produktuekin berrikuntza jorratzea dute" helburu. Eta hala ikusi ahalko da Durangon, abenduaren 3tik 8ra. Parte hartzaileen kopuruari begiratuta, erakusguneko 1.600 metro koadroetan Bizkaitik etorritako 26 artisau egongo dira: Gipuzkoatik etorritako 15, Arabatik 5; Nafarroatik 6; eta Iparraldetik bat. Bisitariei dagokienez, "20.000 pertsona inguru" pasako dira Eukal Dendatik. "Lortu dugun gehieneko 34.000 bisitarirena izan da", diote antolatzaileek.\nZenbakiak zenbaki, argigarria da Euskal Dendak euskal artisautzari egiten dion ekarpena, urte osko lanari egiten dion mesedea. Ordutegia prest da: goizez, 11:00ak eta 14:30ak arte; arratsaldez 16:30ak eta 21:00ak artean eta asteazkenean 20:00ak arte. Beraz, Durangoko Merkatu plazan aukera paregabea izango da Euskal Herriko artisautzarik onenaz gozateko.